Cancer Nat Ziangtin Na Thei Thei` Ding - Chinland Today Media\nCancer Nat Ziangtin Na Thei Thei` Ding\nMarch 11, 2016 2:17 pm·0 comments\nLeilungtlun ih nat tihnungbik tin an ret mi lakih kan theih lar zet mi pakhat, CANCER nat hi ziangtin na nei le nei lo na thei thei` pei? Ziantin na ralring thei ding? UK ram ih an zingzoinak ihsin an hmuhsuah mi mallai thawn rakrinnak le theihfimnak nei dingin a tawinak in tarlang kan tum hnik pei!!\nCancer hi UK ram mipi pawl an thih ti phangtertubik a si. Tui din hmun ah million 2.5 lenglo in hinat an nei rero lai tiah hminsin a si.\nA damnak ngaingai an hmuhsuak thei hrih lo mi, hi nat doneh thei dingin Cancer nat zohkhentu pawl in mipi zirhnak le thuhla theh zainak nasaten an tuah. A liamcia kum dang hnak cun nasa ngaiten a deem ih Cancer ruang ih mithi khal ruah lo piin zatek 10 lai an rak tlaniam tiin BBC cun tuikum ah a rak report hngehnge.\nHi nat ttihnungza hi kiangkap ruangih ngah theih mi a siih, cithlahtu thisen ihsi um peh vivo mi khal a um thei. Asinan ziangvek cancer khal zatek 30% tluk cu kham theih a si tiin zingzoitu, World Healh Organisation pawl an sim.\nZiang tivek in Cancer hi na thei thei` ding?\nCUAP Cancer (LUNG Cancer)\nCuap Cancer ruangah kum tinten UK ramah mi 35000 lenlgo an thi ih natnak neitu hi kumtin mi 44500 an um. Hi nat nei ngah hnuhnu ih nungdamnak ding lam cu zatek 5% tluk fang a si. Asinan zatek 89% tluk in, Cancer ih a can ngaingai hlanah kham theih mi a si.\nCuap Caner hi taksa sung ih a ei siat hlan ah ci hnih in an then. Zatek 80% tluk hi Small-cell le oat-cell tiin an ko. Adang pakhat sawn tu non Small-cell timi hi cu a tam tuk lemlo. Asinan Small-cell hnakin a mi eiral a na ih damnak ding hrang ruahsannak um lo rori khawpi tihnung a si. Small-Cell sawn hi Cuap ihsin peeng dangdang ih fehsuaknak lamah hna a tuan ih cutin taksa a ei thok theu. Kuak fawhnak ihsin mi tamsawn in an ngah tiin UK ram ih Cancer zingzoitu, Cancer Research UK pawl cun an ti.\nNatnak bik pawl cu; an thawthawt a har, cun thaw thawt ding nei mal vekin an um. A caan caan ah thisen an khuh suak theu. Culawng siloin khawsik le taksa tthawp vekin an um phahphah theu.\nCutin vei le khat ah taksa ttumtawlin, mahten an baang ciamco.\nMipi harhdamnak hrang ngaihventu pawl in ralrinnak ding ih an thehlarbik mi cu, cawl lo ih khuh tikah lole khuhkhuh danglam ih a um tikah sibawi ton lohli ding le khuhnak san felfai te ih theih ding hi a si.\nNatnak thuukzet a khuar hlanah zatek 89% in Cuap Cancer hi kham theih a rak si.\nBehttheh Cancer – Prostate Cancer\nHimi cu mipa pawl ih neih mi a si. Ziangah tile mipa zahmawh le phuu karlak ih ummi ihsin suak mi a si. Kumtin te hinat hi mi 47000 lenglo in an nei ih mi 11000 tluk cun an thih phah. Zatek 84% in nungdam theinak lam cu a sum tiin Cancer Research UK pawl cun an ti.\nHi nat hi theihcih mai theih mi nat a silo. Nuamte ten a ra tthang mi a si. A natnak ih taksa a ei thok ti theihtheinak pakhat cu zun thawh har, lole zin feemte lawng ih thawh tivek in theih a theih.\nCutin nuam tete in ke le tasak natnak dangdang a suah piih ke hit, phuu le rilpi lam tiang in a ti na.\nZin thawh dan danglam leh harsatnak a um veten sibawi hnen ih zohfel awkter lohli in tuanten a kham thei mi a si.\nTAW Cancer – Bowel\nHi mi cancer hi, tol’ lole tawkua ih natnak a siih UK ahcun mi 20 ah pakhat tluk in an nei tiah hminsin a si. Kumkhat ah mi 41000 in nat an nei ding tiah zum a siih, mi 16000 in an thih phah tiah hminsin a si. Nungdam theinak hi zatek 57% tluk a siih, zatek 54% tluk ih kham theih mi a si.\nHivek nat hi kum upa lam ah a luar zet. Ziangruangah tile an eiin mi pumpiin a rial nehlo, sa ei tamnak ihsin an taksa ih thisen ih a pek suak, feh dan punghmanlo tivek ruangah a si tlangpi. Taksa rittuk ruang khalah hi nat hi a ngah theih thotho. Zu le kuak ruang khalah a ngah theiih, sungkua cithlah thisen ruang ih cithlahnat cikhat khal a si thei mi a si. Rawl ei caan neilo, duh poh ih eiin einak pawl khalin a cang thei mi a si.\nHi nat an neih tikah an ek thawh a har, ek ah thisen a tel ih rei pipi ek inn ah an to. Sung dok le ek thawh har in an um cingcing. Cun taw um dan ihsin a phunphun theihthei zet mi langdamnak pawl a suak.\nVei le khat ah taksa a ttumttawl thei. Thazaang hrang ei le in miin zianghman cahnak lole a hnatuannak a bawmlo tiih theih awk veten, sibawi pan in ngaihven awk lohli ding a si.\nPawhte Cancer – Breast\nLeitlun ih Cancer tambik hi CUAP cancer a si tiah hminsin a siih a sangtu hi Pawhte a si. Pawhte cancer hi kum upa lam in an nei tlangpi. Asinan kum note lai khalih neih thei mi a siih mipa le nunau ah a um thei veve mi a si.\nUK ram ih an zingzoihnak ah kumkhat ah mi 53000 in nat an neiih 11000 in an thih pi. Nungdam theinak hi zatek 78% a siih, zatek 27% hi kham theih a si.\nA nat dan hi mitampi cun Pawhte ih khal le bawk ummi lawng tiin rak ruat an tum theu. Asinan,Breast Cancer Care timi, pawhte cancer lam ngaihventu pawl cun, hivek menmen lawng a silo tiin an ti.\nA tuum le tet a thlengawk dan hmanlo, a pianphung danglam deuh, a rong thleng awknak, zakkiang ihsin thling deuh lole malte na deuh ringring vek khalin a thok thei mi a si.\nPawhte hmur ihsin khalin a nat hi a thok thei thotho ih malte teh a um dan an dang deuh vivo lole sen deuh vivo nak tivek in a lang hmaisabik theu.\nPawhte ih danglam deuh, theihthiam lo mi; a um dahlo mi a um veten sibawi hnen ih zohter hi a fuh bik a si.#\nRussian Ram Mipa Tamsawn Vodka Ruangah Thi\nZu Ruangah Nikhat Mi 15 Tluk Australia Ah Thi


San saunak sii thar (magic pill) - Chinland Today Media\nSan saunak sii thar (magic pill)\nMay 21, 2010 5:15 pm·0 comments\nDailyexpress.co.uk cun kan dung May 13,2010 ah sibawi pawlin leitlun ih san saunak sii an hmusuak tiah a ngan. Hih si hi ‘Magic pill’ ti a si ih, kum tampi scientist pawlin an rak hawl zo mi a si tiah sibawi hotu Professor Nir Barzilai cun a sim.\nProfessor Barzilai hi New York ih Albert Einstein College of Medicine ih tuan lai a si ih, magic pill an hmuhsuah dan cu ‘milai taksa ih cholesterol tampi siattuah theitu lipo-protein (HDL) a si ding’ tiah a ti. HDL cun tulai ih kum upa zo pawlin an tuar tambik Alzheimer natnak, Cancer le zun thlum tiang a kham thei ding ti a si.\nHDL cu Merck and Roche timi ‘si’ tuahtu company cun tui’ hnu thla (18) sungah mikip hrang lei thei dingin tuah an tum tiah Dr. Barzilai cun a sim bet. Magic Pill cu kum 40 ihsin 50 karlak pawl hrangah a si ih, cucun milai kan san cu kum 100 leng tiang nung dingin a zohkil thei ding ti a si.\nKhensa Kan Ti Mi Hi Ziang Bik A Si?


3 Johan 1 (3 John 1)\nJohan cakuat pathumnak hi “Kawhhran Upa,” in Gaius timi Kawhhran hruaitu hnenih a kuatmi a si. Cangantu hin Gaius cu Khristian dang pawl a bawm ruangah a lawm ih Diotrefes timi pa kha ralring uh tiah thu a cah.\nThu hramthoknak (1-4)\nGaius a lawm (5-8)\nDiotrefes a hnong (9-10)\nDemetrias lungkimpinak (11-12)\n3 Johan 1\n1Kawhhran upa keimah in ka duhdawt zetmi Gaius na hnenah hi ca hi ka lo kuat.\n2Ka duhdawtmi ka rual, thlarau lamah damte in na um ti ka theih vekin ziang hmuahhmuahah harhdam le siarem ih na umnak dingah na hrangah thla ka cam; 3Nang cu thutak sungah a um ringringmi na si bangtuk in thutak ah taimakin na um hrih ti thu Khristian unau pawl in in ra sim ih ka lung a awi ngaingai. 4Ka faale pawl thutak sungah an nungcang ti ka theih hnakih ka lung i awitertu thu dang a um nawn lo.\nGaius A Lawm\n5Ka duhdawtmi ka rual, na Khristian unau hrang hna na ṭuan tikah, na theih dah lomi an si hmanah rin um zetin na ṭuan a si. 6Duhdawtnak na neih zia cu hi tawk Kawhhran hnenah an ra rel zo. Hmailam an feh hrihnak ding lamzin khalah Pathian lungtong zawng in rak bawm hrih aw. 7Ziangah tile Khrih hnaṭuannak an lamzin an rak thok tikah zum lotu pawl hnen ihsin bomnak ziang hman la loin Khrih hnaṭuan an rak thok a si. 8Curuangah thutak sungih an hnaṭuannak sungah kannih khal kan tel venak dingah kannih Khristian pawl in napi in kan bawm pei.\nDiotrefes Le Demetrias\n9Kawhhran hnenah ca tawite ka ngan; a sinain an hotu si a duhtu Diotrefes cun ka simmi cu ziang hmanah a siar lo ding. 10Curuangah ka ra thlen tikah a tuahmi hmuahhmuah ka phuang thluh ding; kan thuhla siazet ih a relmi le thuphan a permi pawl ka langter ṭheh ding. Culawng a si hrih lo. Khristian unau pawl an ra tlawn tikah thlen-inn a on duh lo ih thlen-inn on a duhtu pawl hman kha a kham ih cupawl cu Kawhhran sung ihsin phuar dingah a zuam ciamco a si.\n11Ka duhdawtmi ka rual, a ṭha lomi kha cawng hlah aw; a ṭhami cawng sawn aw. A ṭhami a tuahtu cu Pathian ta a si, a ṭha lomi a tuahtu cun Pathian a hmu lo.\n12Zozo khal in Demetrias an lawm; thutak hrimhrim khal in a lawm a si. Kanmah khal in cumi cu kan theihpi vemi a si ih kan simmi cu a dikmi a si ti na thei.\n13Thu lo sim ding tamzet ka nei, a sinain cafung le cati thawn cun ngan ka duh lo. 14Lo tlawn cing ka tum ih cunah hmaitonin ka lo sim leh ding.\n15Daihnak na parah um hramseh.\nNa rualpi pawl in cibai an lo buk. Kan rualpi pawl kha pumpak ciar in cibai in rak buksak aw.


Ralkap in Chin Pawl ih tilva Lonsak - Chinland Today Media\nRalkap in Chin Pawl ih tilva Lonsak\nMarch 2, 2009 2:16 pm·0 comments\n02-03-09: Chin ramkulh thlanglam Matupi khua um ralkap Battalion 304 ih ralkap pawl cun, an umnak hmunah mipi pawl ih sumhnam pawl an lut ih, thil tampi an siatsuah tiah puh tahrat in an sumhnam pawl an kaihhren sak ih sumpai tampi thawn an va tlan lohli lo asile an tilva pawl thahsak thluh an tumthu an sim.\nCaw le Sia pakhat ah Ks. 40,000 in an tlanter. ‘Mi harsa kannih khuate mi in, ni hnihkhat sungah cu zatzat sumpai pek lohli dingin cu a cangthei lo’ tiah mipakhat in a rehsiathu a rel. “An ni tiammi kim hlan ih kan tlan theilo ahcun, an ti daan keel ten kan caw le sia pawl hi in thahsak thluh mai ko ding” tiah a simbet.\n“Ralkap pawl cun an riahbuk sak dingah khawsung mipi hlawhman pe lo in in fial ih, thingtuai thatha thawn riahbuk kulhnak kan tuah sak beet. Cuhlei ah, anmah ralkap lak ihsin ralveng an um ringring thotho ruangah, an riahbuk kimvel sungah hin, kan caw le sia pawl cu simlo, milai hrang hmanah duhduh ih luh theih a si lo.\nAn sumpai hawlnak ah, kan tilva hramlak ih tlang rero mi pawl kha an hruai.Cule kan riahbuk sungah an lut ih thil thupi in siatsuah sak. ‘Khuasungmi pawl nan `tilva nan kil `thalo.’, tiah in hei puh beet. An diklo ti theifiang keukeu cingin kan tuar thluahthlo cu a si ko.” tiah a rel bet. 2008 ihsin, tu thlathok tiang ralkap pawlin ramrii sumdawng pawl hnen le, tuvekih khawsung mipi hnen in diklo zet ih tilva an lon le an thahsak mi hi, a zate’n 1000 hrawng a kim zo.\nChin ram sungah ei le in harsatnak a phunphun an tuar rero nan, ralkap thuneitu pawl hin bomnak zianghman a tawlrel saklo tlunah tuvekin, mipi’h thilri neihsun hmuah khal an lon sak ringring lai a si.\nChin Calai Thuanthu\nSyria In Sarin Timi Tursia A Ram Mipi Parih A hmanmi Thu Le US\nKanui’ Hnen Ah


Myanmar parah hremnak Action La dingin British Parliamant, Foreign Affairs Committee-ah Report Pe – Thechinlandtoday\nMyanmar parah hremnak Action La dingin British Parliamant, Foreign Affairs Committee-ah Report Pe\nadmin July 18, 2021 Leave a Comment on Myanmar parah hremnak Action La dingin British Parliamant, Foreign Affairs Committee-ah Report Pe\nMyanmar parah hremnak Action La dingin British Parliamant, Foreign Affairs Committee-ah Report Pe, British Parliamant, Foreign Affairs Committee cun Myanmar buainakah British cozah cun chang letin report a pek thu July ni 16 ah khan thusuah a tuah.\nHi mi a report pekah hin ralkap cozahnak a lak hnu in mipi tiduhdahnak leh dan lovih an kaih nak le an thah ruangih pawi an tih thu leh lungrual takih an um theihnak ding thu a tel ih. British Parliamant palai ten Myanmar hrang hma an la zel ih thurawn an pek thu British base Myanmar Rohinja Pawl (UK) U Tun Khin cun a sim.\nBritish base, Myanmar hrang hmala rerotu, Burma Campaing UK pawlih Mark Farmaner cun ‘ Hitiih British Parliamant, Foreign Affairs ten Myanmar hrang an hma laknak hi thil pawimawh zual tak a si thu’ a sim.\nHi report-ah hin Myanmar Military council pawl tlunah British cozah cun hmala vak lohvih ruat khal an um ih. sumdawn tawnnakah kharsak a sih ding thu Burma Campaing UK leh NUG te ngennak cu a pawm zo ih. NUG cozah cun Government in-waiting-ah ruatin a tul danin tanpi a si ding thu a sim cih bet.\nNUG hi Myanmar cozah puitlingah a pawm hrih lovih, ralkap cozahnak aiawhih pawm a si rih . ICC court-ih,lang theih dingin British cozah cun a nawr nasa a si. ICC-ih Myanmar pawl an lan theih lohnak hi kum 10 bi a liam zo ih. Lang theihding a si. tih hi Ralkap bawi Min Aung Hlaing thei she lah cun, hi vekin a ti lo nasa ding tiin report dan ih sin an ruat.\nTunlai tak ah hin ralkapin mipi an hrem leh an thah rero laiah, covid-19 thrid wave-in a chim buai rero ih, ram dang dang pawl tanpinak an mamawh lai tak a si. Tu lai tak ah hin British cozahin thil kuat suak fawn tik ah, harsatnak kan tawng mai lo kei maw, tiin Mark Farmaner chu a sim.\nBritish cozah cun Myanmar hrang tanpinak a pek hrih lo ih, Thil pakhat um leh cu ralkap cozah hrang lawng phih khar a si ding ti a si, NUG leh mipi hrang tanpi theihnak lam hi British Parliamant, Foreign Affairs Committee cun a nawr rero lai a si.\nTu lai dinhmun takah hin Myanmar mipi mangbang lai tak a si ih, beisei cun lai takih bawmhnak a thlen lohli lo a si ah cun ralkap cangvaihnak leh a ralmuan loh ruangah mi tam tak an thi thei a si tiin report dan ih sin an zum.\nTuchun Kawlram Chung Hmun Cheu Khat Thawngpang Cu A Poi Tuk Hringhran Ko e →\n← Covid-19 ruang ah Yangon Chief Minister Phyo Min Thein, besia zetin an um, tuamhlam rero lai


India Model Pakhat in Mipa rual hmai ah a Kawr le Bawngbi Hlit; VIDEO – Free Chinland\nIndia Model Pakhat in Mipa rual hmai ah a Kawr le Bawngbi Hlit; VIDEO\nNovember 1, 2018 freechinland NEWS, Thu Thar, World News 0\nIndia ram ah pawngsual a tam tukih nunau pawl an ralring nasa, hnipuan khal taksa tuam ṭhehmi an hruh rero ti lai ah, hivek thuthang theih cu mak ve tak cu si. A thinheng tuarlo in mipa rual hmai ah India model fala pakhat in a kawr le bawngbi a hlit. CCTV record mi Video le Phone thawn an record mi zoh rero tikah Nunau ih mawh a si sawn hmang maw, tiah ruahnak a um.\nIndia ram Mumbai khawpi ah, India model fala Megha Sharma hi Mumbai ih um a si ih, kum 29 ih upa a si. Tuvekin mualpho zetih acangvaih nak hi, amai’ reldan ahcun a umnak Hotel ih Security guard pakhat cu kuak lei a fial, security pa cun a el. Hiti ih kuak lei a fialnak hi, zan simhnu a si ruangah Nunau amahte lengsuak a ngamlo ruangah si hmang.\nImage: Bollywood Hunts\nCutin Security guard pa thawn thukam an elawk ih, Model fala hin security guard pa kut a thlak lai pawl tla a lang cih, tawkfang in Police pawl an ra thleng ih, Police pawl cun an office ah thlun dingin model Megha Sharma cu thu an pe. Megha Sharma khal cun, “Zinglam nazi 2:30am hrawng a si ih, nunau pakhat mipa rual thlun in, ka feh ngam ding maw si” tiah The Times of India ih an interview nak ah a sim.\nAn thuhla a sosang deuh vivo ih, model Megaha Sharma cu a room sung feh dingin elevator (dat-hle-ka) sungah a lut, Police pawl le security cun an fehter loih thuhla tifel ta an duh. Asinan model nu cu a thinheng le a ningzah tuarlo ah si men thei, a au ciamco ih, security pa le palik pawl hmuh rori ah a kawr le bawngbi a phelh thluh.\nPolice pawlin an office ah thlun dingih an tinak khal, hi thubuai hi Model Megha ih report mi a si ruangah, report tuahtu asinak vekin an office ih thlun dingin an simnak a si. Police mipa rual hmuah thlun ngam si lo, mipa minung 10 rual lai hmai ah hmuah a kawr le bawngbi a hlit ngam. Ruah ding tam nasa.\nElevator sungih a kawr le bawngbi hlit lai;\nA tlunih Video pahnih alang theilo asile, zianghman langlomi kha hmet awla ra lang cih mei ding.\nKawl Nunau Pahnih Zu dawr ah Zuri in Zoh mawi lo zetin Cangvai\nCNA/F in Lai Khawte ih Tlangval pawl Training Kai dingin Thusuah, a Kai lo Cawhkuan


Milai Men Ka Si - Chinland Today Media\nJune 4, 2012 11:45 pm·0 comments\nBible Siar Ding: James 1:1-4\nTlaksamnak zianghman um loin a famkim le a pitlingmi nan si theinak dingah a net tiang a tuar theitu si dingah zuam uh.\n“Kei cu milai men ka si!” Hih a olsammi ttongfang hi kan tlaksamnak ruangih kan ttah aihramnak ah ziangtluk in so phuahlam ih kan hman ringring? Kannih cu milai menmen kan si ruangah mi zokhal in le Pathian khal in famkim thei ah in ruahsan lo.\nSihmansehla Bible ah, Pathian in Amah a famkim bangin famkim ve dingah in ruahsan zia a tarlang. Himi hin Pathian vek cekci kan si ding tinak si loin kannih cu Pathian sungih pitling vingvo ding le famkimnaklam ih tthanglian vingvo ding kan si zia in sim. Bawipa cun in ruahsan lawng si loin ziangti’n kan tuah ding timi tla in sim cih.\nJames in Kawhhran hmaisa sanlai ih Jewish zumtu pawl hnenih a cakuat ah, zumtu an si ruangih hremnak le tiduhdahnak an tuarmi hin an nunnak ah a tthami covo an ngah ding thu thazaang peknak in a thok. Hih harsatnak an tonmi cu an zumnak ziangtluk in a fek timi tahnak a si ih tuar theinak le rin-umnak nun a neihter.\nZumtu pawl in tuar theinak thazaang kan nei asile Pathian in cumi cu caan ttha ah hmang tahrat in thlarau nun ih kan tthanlen pitlin theinak ding hrangah a canter. Cuti’n a pitlingmi Christian, rinnak in Bawipa ah fekzet in a hngauhsantu zumtu pitling in siter dingih kannih cu sambaunak um loin a famkimmi ah kan cang vingvo ding a si.\nTuni ah zumtu nang le kei in thuthangtha ruangih zonzaih retheih kan tuarmi pawl khal hi cumi vekin rah ttha a rah ve lai ding a si. Kannih hi milai men kan si ko nain thlarau nun ah tthanglian pitling in Amah vekin kan famkim vingvo thei ve a si.\nBawipa Pathian, ka tlaksamnak zawn ah,\nNangmah zumnak in pitling nun ih famkim le tthanglian loin;\nphuahlam ka hawl ttheunak pawl hi in ngaithiam hram aw.\n“Kei cu milai men ka si” tiih phuahlam ka hawllai ah, Pathian in ziangti’n so thlarau nun ih ka tthanglen pitlin theinak dingah i hman sak?


Kalaymyo Ah Ralkap Vanzam In Mi Ṭhenkhat An Thiar – Meifar\nKalaymyo Ah Ralkap Vanzam In Mi Ṭhenkhat An Thiar\nOctober 11 zinglam nazi 11 hrawngah ralkap vanzam cu Kalaymyo airport ah a ṭum ih mi ṭhenkhat a thiarsuak thu theih a si. Tualsung mi pakhat in “A zamsuah sal caan diktak cu ka thei lo, zinglam nazi 11 hrawng a si. Vanzam cu ara ṭum ih minute 30 hnuah a zamsuak” a ti.\nOctober 10 khalah Kalaymyo airport ah vanzam a ṭum ih minute 30 hnuah a zamsuak sal, vanzam ih a phurmi pawl cu khualtlawng sukso an si lo ding. Kalaymyo ramsung ah ralkap pawl cangvaih nasa an tum ruangah ralkap innsang pawl cu hmun dangah an thiarsuak khal a si thei ti an zum. Ralkap lam cun hliamtuar le damlo pawl an phur thu an rel.\n“October 10 simlam nazi 6:24 ah vanzam pakhat ara ṭum. Hivek caan ah vanzam an ṭum dah lo, amak nasa. Cun motor 20 hrawng cu airport ah an lutsuak rero, simlam nazi 6:58 ah vanzam cu a zamsuak sal. A sim zo ruangah ziangvek vanzam ti cu ka thei lo, vanzam meisa tleu lawng kan hmu thei” tin kiangkap um pawlin an rel.\nOctober 8 sun ah Gangaw lam ihsin tank 2 le ralkap motor 40 lenglo cu Kalaymyo ramsung ah an lut, October 9 ah tank 2 le ralkap motor 15 cu Chinram, Tedim lamah an kaiso.\nOctober 10 simlam ah Tedim ihsin Falam lamah an fehsal, October 10 zinglam ah Kalaymyo ihsin ralkap motor 40 lenglo cu Chinram ah an kaiso bet ih boruak cu a sa ut-o lai. Kalay University sung khalah ralkap tam zet umhmun an khuar ih ralthuam picang zetzet an keng.\nAn Khuasen In Vanzam An Nei Thluh, Motor Aiah An Hmang\nPale-PDF Pawlin Ralkap 30 Lenglo An That, Mithi Ruak Phur Ralkap Motor Khal An Rak Kap


Raltlan Fala Cu Siivai A Um Lo Ruangah A Thi – Meifar\nShan State, Phekone ramsung ih um raltan fala kum 19 mi cu a damlo besia ih tuamhlawmnak siivai aum lo ruangah a nunnak liam. Fala kum 19 mi cu an tlannak hmun ah damlo in aum ringring hnu June 22 sun ah a hnukcat.\nRaltlan sakhan ih ṭuanvo neitu in, “Fala hi a damlo besia zet. Vun natnak, awm naa, cuap naa le damlo dangdang anei. Raltlan sakhan sungah siibawi pawl an um ko, asinan siivai aum lo. Khuasiak, taksa pawl cu an tuamhlawm thei. Siivai aum lo ruangah damlonak besia zual pawl cu an tuamhlawm thei lo” a ti.\nFebruary thla ah ralhrang tam zet cu Phekone ramsung ah an va lut ciamco ih tualsung mipi ralkap pawl thawn nasa zetin an do, an doawknak ruangah kiangkap khua mipi pawl cu hmun dangdang ah an tlan thluh. Raltlan sakhan ih an umnak cu thla 4 hrawng a si zo. An ramsung doawknak ruangah raltlan 26 an thi zo.


" NCA Bantuk Ih Kan Feh Ding " Timi Cu Sit Kawngsi Ralkap Kan Kop Ding " Ti Asi Maw .. ? -\nMai Sofia June 10, 2021 0\n” NCA bantuk ih kan feh ding ” timi cu ” Sit Kawngsi Ralkap kan kop ding ” ti asi.. Tulaifang cu KNU nih ” NCA bantuk in kan feh ding ” tiin thu an suah. CNF zong NCA kong an rel thu theih phahphah asi. ” KNU pawl cu Sit Kawngsi ralkap thawn an kopaw tum maw si ” tiin Mipi tampi an mangbang.. Taktak ahcun NCA timi cu ..\n” MAL ralkap zong in kan tthuat hlah uh.. kan nih zong kan tthuat lo ding ” tiin asi ih ral kah awk nak aum lo , rual remnak an tuah vek um ding khi asi. Sinan, ” Kan ram ah nan lut ahcun kan tthuat ding ” cucu NCA timi asi.\nKNU cu ” NCA vek kan um ding ” tiin an ti nak asi. ( an ram ah ral tlan le ruak an sar tam sinsin ih KNU nih NCA vek kan feh ding an ti nak asi.\nTaktakcun hitin asi.. Kawlram ah PDF a um zo. Kawlram mino tamtak khal KNU ram ah an tlan .. ralkap CDM lut pawl khal KNU ram an tlan.. ral kah dan an zirh ringring ti asi ih Mah Ah Lah ralkap um nak Sakhan khal an lak phahphah zo. Sit Kawngsi ralkap kap taktak tu cu PDF pawl an si.. KNU cu an zirh ding. PDF tindan kai an tteh taktak ahcun KNU cu an mah ram sung ihsin MAL ralkap lut pawl an kap ding.\nNCA vek kan um ” an ti hnuhnu cun MAL ralkap nih KNU ram ah an kap thei lo.. vanzam hmang in an kap thei nawn lo. KNU ram ah MAL rakap lut a theih nawn lo ding.\nKNU cu Karean ram an kilkhawl ding.. an kil him ding.. PDF nih rampi zate an kil khawl ding.. an kap ding ti asi.. ( KNU pawl an fim ruangah NCA an ttong nak asi ) .. MAL ralkap kap taktak PDF pawl cu NCA timi mitkharh hmang in dunglam ihsin an zoh ding.\nMAL ralkap cun an sual sinsin , tthendarhnak an tuah sinsin khal asi thei .. Sinan, Mipi cu lungrual sinsin lawng aum. Karean ram cu an mah Karean in an kilhim.. PDF pawl tindan an ttheh vivo zo..\nCun, Media pakhat nih Lian Hmung Sakhong thawn interviwe nak an tuah ih Lian Hmung Sakhong in fiang ten a rel zo.. ” NCA timi cu ramsung / ram leng pawlkom tamtak ih lungkimpi nak aum zo.. NCA cu a mah ten um ko seh.. MAL ralkap pawl feb 1 ah daan loin anaa an lak tum ih ral an hrang ciamco.. mi an that, an kai ciamco.. Curuang ah NUG thawn kan kop.. ” tiin a rel..\nSim duhnak cu .. ” CNF nih Chinram an kil-ven ding.. PDF nih rampi mah le ram sung cio ah an um ding .. NCA timi a um zo ih MAL ralkap thawn an rel tlang thei lo khal ah NCA cu a um.. Federal Ralkap an din thei taktak cun NCA timi a mawi nasa ding..\n( ” NCA vek kan feh ding ” timi cu MAL ralkap thawn an kop awk ti asi lo .. asi hrimhrim lo .. )\nPosted in Knowledge, Opinions\nPrevious Post: Tuini Kalay- Tasii Khua Ah PDF-Kalay Le Sit Kawngsi Ralkap Pawl An Kahawnak Thu Famkim ..\nNext Post: Japan Hluttaw Nih Kawlram Ih Cozah Din Tum Sit Kawngsi Ralkap Pawl An Cohlang Thei Lo ..


Aizawl palik in puak kuai thei ralthuam bungrua tampi an kai bet - Falam Online Media\nAizawl palik in puak kuai thei ralthuam bungrua tampi an kai bet\nMay 3, 2022 May 3, 2022 Ni Hnem Sung\t0 Comments\nAizawl, Kulikawn palik in Kelsih khua kiang ih ralthuam tampi an kai ngah mi hnungzulin an phurnak mawṭaw thawn an kai tel cihmi mipakhat hnen ihsin puak kuai thei ralthuam bungrua tampi an kai bet tiah theih a si.\nMay 1 zinglam khawvang hlan ah Aizawl, Kelsih khua kiangah Kawlram ih phurlutding zum a ummi ralthuam tampi cu Assam Rifles ralkap pawl in an kai ih, bungrua neitu siseh ralthuam zaten Kulikawn palik kut ah an ap.\nRalthuam bungrua thawn pehpartu mi 4 an kai cih ih Kulikawn palik zung ah thubuai tuah sak an si tiah theih a si.\nWe will leave no stone unturned to reach to the bottom of the matter.\nOn further investigation of Kulikawn PS case yesterday (involving seizure of huge cache of explosive substances and arms at the outskirt of Kelsih village near Aizawl)…1/3 pic.twitter.com/7cqFhKWZLu\n— mizorampolice (@mizorampolice) May 2, 2022\nAn 4 in thu sut an si ih ralthuam neitu tiih ruahmi Lalrinsanga relmi vekin palik kut ih um Lalbiaktluanga tei` godown an ceek ih puak kuai thei Gelatin bur 103 an hmu bet. Bur khat ah Gelatin fung 200 a telih a zaten fung thawng 20 luan hrawng a si.\nPuak kuai thei ralthuam an retnak hmun cu Aizawl, ITI Veng ah a si ih, Mizoram palik cun thuhla felfai phorhsuak thluh dingin kan zirzoi vivo ding ti`n Twitter ah an tarlang a si.\nand sustained interrogation of four arrested accused persons including, Lalrinsanga (54) s/o Duhhranga (L) of Vaivakawn, alleged to be the owner of the explosives, led to the recovery of 103 boxes of Gelatin (containing 200 sticks each) from the godown at the residence of…2/3 pic.twitter.com/yjGkk200mt\nSiarbet : Aizawl kiangah Kawlram phurlut dingmi ralthuam tampi an kai\n← Ralhraang SAC ralbawi korzaal ih an hmumi Sui faute pawl a neitu pek saal tum\nMeeting thurelmi Audio file puut darh thu ah Magway cozah luban an kai →


PHUN CAAN - Chinland Today Media\nJanuary 30, 2009 1:58 am·0 comments\nNangmah le nangmah bum aw hlah. Zo khal in Pathian a dekcok thei lo. Milai cun an tuahmi vek cekci in an khawm ding. – Galati 6:7\n– Suahlannak 23-24\n– Matthai 20:1-16\nAtu fang caan hi leiltun hmun khatkhat ahcun thlaici thlak caan a si ding.\nCuvek in Kum Thar caan ih tuah kan tummi pawl cu kanmah le midang hrangah kan nun leiram ih thlaici an si ding. Hih Assisi khuami Francis ih thlacamnak hi hliamhma a tuarmi kan leilung pi hrangah tthatnak rak thlentertu huham nei le zohtthim tlak a si.\nA thlacam cu, “Bawipa, Nangmai’ daihnak thlentertu hriamhrei ah i tuah aw. Huat awknak hmun ah duhdawtnak; khawnnat awknak hmun ah zaangfahnak; rinhlelnak hmun ah zumnak; beidongnak hmun ah ruahsannak; thimnak hmun ah tleunak; riahsiatnak hmun ah lungawinak, thlaici tuh dingin” ti a si.\nSangvut a vorhtu Lothlo pa cun a phunnak Loram ihsin sangvut kung a hnah keuh cu a mang a bang hrimhrim lo ding. Cumi cu hih leitlun thlaici vorh le khawm daan tlangpi a si. Pual in thlaraulam thu ah cumi vek thu cu a hmang. “Nangmah le nangmah bum aw hlah. Zokhal in Pathian a dekcok thei lo. Milai cun an tuhmi vek cekci in an khawm ding” (Galati 6:7). Kan milai tisa sual duhnak cun Pathian lungawiter ding in fiallai ah, “Na duhnak tuah,” (c.8) a ti.\nTuni hi phun caan a si. Pathian in thu in kam: Ning lo teih kan ttuan ahcun a caan a kim tikah rawl kan khawm ding” (c. 9).\nKan nun cu heng hmansehla thlaici ttha tuh uhsi,\nFaang-at caan cu A hnenah taanta uh;\nBawipa ih in fial vekin pe in ttuan uhsi!\nKan ttuan man A hnenah zoh uh.\nThaisun ih khawm na duhmi tuni ah thlaici vorh aw.


Dr. Pu Run Bik ih Falam Ṭhansozia ngan mi ah CM Pu Lian Luai hmuihmel a lang | Falam Online Media\nDr. Pu Run Bik ih Falam Ṭhansozia ngan mi ah CM Pu Lian Luai hmuihmel a lang\nA um nak hmun ta piang ih ṭhangsonak hlir khat tertu, Chin patling Dr. Run Bik cun NLD cozah ding hnu, a mai` mithmuh rori ih Falam ṭhansozia cu mipi a hlawm ih zing tluk in Falam khua a ṭhangso timi rak cuan ve aw.\nDr. Run Bik cun, “April 2016 ihsin September 2020 ih Falam khua ṭhanso dan pawl cu hiti vek hi a si. A hmaisa bik ah tuihnu thla li nga ih an theh dingmi thuah thum sang town hall pi vek hi Hakha siar telin Chin ram township 9 ah khui dang hmanah a um lo.\nCule township admin, thuah thum innpi Ks.million 750 ih sak mi, tui ṭheh pekmi khal hi Chin state ih ṭha bik a si tho tho. Khua hlan ih Lai ram rak uknak Zipeng zung kiang khalah zung thuah hnih sak zo a si. Cinmual tlunta lam Taung Zalat zekta timi khal ah innthar pi thuah hnih sak a si zo. Falam cun thuah thum Nun Phung innpi kan nei zik thlang.\nEducation dept. ah myone le khaziangah building thar 3 hnak ih tam a um. A ṭhang so bik cu Sizing lamah a si ding. Sizung hrang district le township health office thuah 4 pi, cule Nurse Training School ih building pawl le Health dept. Staff housing inn thuah hnih 5 rori, cule sizung hrang rori ah innthar pi 2 sak a si.\nVankau let lam ah fire brigade innpi tlun kiangkap ah building thar 10 tlun a um. Construction dept in tu ah building tum law law,an zung thlang Saya Huat Er inn thuai ah an sak lai. Police pawl hrangah Cinmual tawp Kala thlan lamah innpi thuah hnih sak ṭheh a si.\nFalam ah 2016 ihsin national grid electric kan ngah ih Laiva tidai duhtawk le electric duhtawk kan ngah. Lamzin lamah blacktopped tha tuk a um. AG biakinn ihsi OPD fehnak zin ih khaam hrap pi, hi tluk i ziin an kauh tla cu a mak law law.\nCule housing lamah Canmari ah innhlun 4_family 4 um theinak cu family 16 um thei nakah thuah hnih innpi 2 sak a si zo. Nikum lam ihsin Town hall kiang Vengpi biakinn sak ah family 4 ciar um thei nak thuah hnih innpi 3 sak a si. Acozah building na na na ahcun Hakha ti lo cu Falam ah a tha le maksak a tam bik” ti`n Dr. Run Bik cun a mai` bulpak Facebook cahmai ah a ngan.\nDr. Run Bik ih rel mi hmuahhmuah hi NLD cozah ding lai ih tuah ṭheh mi a siih kan duh khal le, duh lo khal le, Falam khuapi ṭhansonak pawl ah CM Pu Lian Luai hmel thlaam a lang kan ti thei a si.\nHminsin : Dr. Run Bik FB cahmai ta le Falam Duhdawttu timi ih ngan khawm mi a si.\n← Hnawmbal Tlaang cim mi ah nauhak kum 12 nute Hlo\nKorea ta cah mi Covid 19 Test Kit ṭha cii Thaizing in hmang thok thlang ding →\nFalam khuasung Tlawnginn hmun 2 ah Bomb puak\nKorea ih hnaṭuan Kan unau Salai Kim Than Mawi in Mual in Liam san


Yangon ramṭhen, Myone 31 pawl ah mipum 5 hnak ih tam pungkhawm khamnak ပုဒ်မ 144 an phuang | Falam Online Media\nYangon ramṭhen, Myone 31 pawl ah mipum 5 hnak ih tam pungkhawm khamnak ပုဒ်မ 144 an phuang\nYangon pengṭhen myone 31 pawl ah mipi pungkhawm ih tlangaunak siseh, Lamzawh le mibur cangvaihnak tuah lo dingin October 8 ah Yangon khuaukzung ihsin thu an suah ih mipum 5 hnak ih tam pungkhawm lo ding ti`n ပုဒ်မ 144 an phuang.\nYangon ih um mipi ṭhenkhat in khawtlang mipi hrang ṭih a nung mi cangvaihnak le daan pahbal ih cangvaihnak an nei hlei ah remdaihnak an hnaihnok ruangah tuvekin hmalaknak kan nei mi a si tiah SAC ralhraang cun thu a suah.\nThusuahmi ahcun Yangon siipin hmunram a si mi Seikkyi Kanaungto myone le Dala myone siar lo, a dang myone 31 pawl ah mipi pungkhawmnak, Lamzawhnak le buainak a suak thei mi cangvaihnak tvk pawl tuah lo dingin kan kham a si ti`n an ngan tel a si.\nCuihtlunah myone 31 pawl ahcun zaan nazi 10 ihsin zinglam nazi 4 tiang leng suakvaklo dingin thu an suah tel cih.\n← Naypyidaw ih bomb a puak hnu in Ralhraang pawl an thlaphang a zual\nSAC Ralhraang in ralkap mawṭaw 50 lenglo Laitlang ah a kuat zo bangin, CNF khalin tuahcahtawi aanka an thlah ve →\nKawl Ralkap le Palik Pawl cun Lo feh hnaṭuan lai khal an Hlah nawn lo\nPDF bomb kam mi in SAC ralhraang 20 hrawng a puah that\nAugust 13, 2021 Ni Hnem Sung 0


Desert Pete - Chinland Today Media\nDecember 18, 2008 6:43 am·0 comments\nSiar: Suahlannak 17:1-7\nZiangahtile amah in a rak theih vekin kannih khal in kan thei ve zo. Sikhalsehla thuthangttha an theihmi cu an hrangah tthathnemnak zianghman a um lo. Ziangahtile a theih lawng an thei ih zumnak thawn an pom duh lo. – Hebru 4:2\nKumkhat sung Baibal: – Haggai 1-2 – Thufim 28:1-14\n1960 lai ah Kingston Trio in “Desert Pete” timi hla an suah. Cuih hla ahcun nelrawn sungih a ti a haalzet mi cawkhal pa pakhat in kut ih ti pamnak cet Desert Pete a tong. Ca tawite an nganmi cu: “tipamnak dingah pumb sungah than aw,” ti a si.\nCawkhal pa cun khuat sungih tidai cu in a hiarzet nain ca tawite nganmi ih sim vekin a tuah hmaisa. Thungai man cu diriamzet in a daizetmi tidai a in ngah. Thungai lo taa bang sehla tihlum khuat khat lawng a in ngah ding.\nIsraelmi pawl nelrawn ih an fehlai ah an ti a haalzet ih Moses in Bawipa hnenah a dil. Pathian in Horeb lungto kha a kianghrol thawn vuak dingin a fial. Moses in Bawipa ih thu a ngai ruangah lungto sungin tidai a put (Suah. 17:1-7).\nSihmansehla Israelmi pawl in Moses ih zumnak hi an cawng paih ringring lo. “Thuthangttha an theihmi cu an hrangah tthathnemnak zianghman a um lo. Ziangahtile a theih lawng an thei ih zumnak thawn an pom duh lo” (Heb. 4:2).\nNunnak hi nelrawn ramcaar vek sihmansehla Pathian in kan thlarau tihaalnak a riamter thei. Zumnak hngetkhoh le rinnak taktak thawn Pathian thu kan zum ahcun nitin kan ttulmi zaangfahnak tinung cu kan in ngah ding.\nA thukzetmi Pathian ih tthatnak le rin umnak kha in aw,\nRinhelhnak le thlaphannak nei lo tein;\nA Thu cu a dikmi le a thianghlimmi nunnak tinung a si,\nThazaang thar, thindaihnak le in kholhfaitu a si.\nNunnak tinung Jesuh lawngin Pathian kan halnak di a riamter thei.


Chin mi in Tlangak vate Sinak dik kan thei Ciang Lo, Vate lakih Fim bik an rak si ziar | Falam Online Media\nTlangak vate hi kan nih Chin mi cun siatlam (annsia) khihhmuh nakah kan hmang tlangpi nan leitlun mithiam pawl cun vate lakih fimbik siding an zum.\nLeitlun ram, Hnam tamsawn khalin Fimnak khihhmuh nakah an hmang tlangpi sawn. Bible sungih vate hmin kan hmu hmaisabik mi khal a siih Fim hai hlah sehla Noah in tirh a fial lo ding ti`n zumnak a um.\nMiṭhen cun Bible sungih Leitlun tilikpi ṭum ah Tidai kang maw kang lo thlingthla dingah Noah in Tlangak vate a thlah nan, a aa tuk ruangah kir hna a thiam nawn lo ti`n an let nan, mithiam ṭhenkhat cun ruahnak (fim) a nei ruangah amahten kilkhawiaw thei ding a ringaw ruangah a kir nawnlo mi a si an ti.(Siatnak khihhmuhtu sibang sehla Pathain in prophet Elijah rawl petu ah Tlangak vate a hmang lo ding)\nNoah Lawng sungah a khuahkhuah in rannung ciikim an phur ti a siih Noah ih tirh mi Tlangak kha a at ruangah zamhlo in va thi bang sehla tu ni ah Tlangak timi vate a um lo ding. Greek thuanthu khal ah vate fim Tlangak cu Apollo pathian in a nupi thlingthla dingah a fial tin a um.\nTlangak nuntu khawsakdan, kum 20 sung zirnak neitu University of Washington ih biologist John Marzluff cun “Tlangak hin biakawdan ṭong 100 lenglo an nei ve. An duh mi phorh suak thei dingin leihuatnak fungthal khal an tuah thiam” tiah, zirnak ih a hmuhsuah mi a rak sim dah.\nScientists pawl in University of Washington ih kum 5 sung zirnak an nei mi khal ah Tlangak pawl in milai hmel, mithmai ṭha/sia, an par ih ṭhatnak tuahtu milai hmel cu kum 5 sung an cingkeng thei timi an hmusuak.\nCuih zirnak ahcun U.S. vice president Dick Cheney zuk hmai khuh/kawr le Lung sungih um (caveman) milai hmai khuh/kawr an hmang. Tlangak pawl cun U.S. vice president Dick Cheney hmaikhuh buntu kiang ahcun daiziar in an um ih vate thangkam in kai ciamco tu caveman hmaikhuh buntu cu thinheng zet in an zon ciamco.\nKum 5 rei hnu ah Tlangak pawl cu cuih hmaikhuh thawn an va pan lala ih tuhlan ih rak piang hrih lo mi Tlangak dang pawl khal in caveman hmaikhuh buntu cu thinhengzet vekin an zon ciamco.\nHih thu ah, Zirnak ih telvetu ṭuanvonei pakhat cun, “Tlangak hi tuhlan ihsin a fim zet mi vate siding zum cia mi a si ih, tuih kan zir mi hin an fim ngaingai zia a nam hnget a si. Kan hmuhsuah mi ahcun Tlangak hin a malbik kum 5 sung, milai hmel a hminsin thei ti hi a si. Miṭhen thiamsang pawl cun vate lak ih fimbik an si, an ti ih phun 5 tlawngkai nauhak hnak in an fim sawn titu khal an um” a ti.\nUS ralkap khal in an ralkap mihlo hawl nakah Tlangak vate an rak hmangtum dah ih Osama bin Laden hawlnak khal ah hmang tum in Experiment an tuah dah a si.\nHminsin : Tulai, party kapawnak ah “Tlangak bang i” timi ṭongkam hmuh ding a tam ruangah Tlangak sinak kan thei ciang theinak dingah ka run ngan mi a si\n← Egypt ah Kum 2500 hrawng rei zo mi ThlanKuang 14 hmusuak\nTrump Tower, CIA le FBI zung ah Bomb puah tum tiih rinhlehmi mipahnih an kai →\nNovember 24, 2020 November 24, 2020 Ni Hnem Sung 0


Burma Ram Feh Dan Ding Part 16 - Chinland Today Media\nBurma Ram Feh Dan Ding Part 16\nRajiv Gandhi Khan 1988 ah Suu Kyi A Rak Tan?\nLeitlun ram ah heavy industry nei si lo,lo neih nak le tilva zuat i ram lian bik lak i tel ban cu Denmark le New Zealand ram 2 hi an si.Switzerland khi cu a phun dang deuh.\nKan Laitlang in siseh,Kawl rawn in siseh kan economic dinhmu tihsan ding cun kan tilva vulh le,kan leilet’ lo i buh le bal pawl kan thar ti tam thei a tul ding.Kan dung Burma Feh Dan Ding Part XV ah khan China vek thawi thim cun kan nih cu lei ram kan nei tam tuk lai ti kan ngan.\nKan dung lam kum 40 lai i ka rak siar mi a si i,Burma ah fang (paddy) acre 1 ah tang (basket )50 a suak an ti.Culei fang ah Japan ah cun acre 1 ah tang 180 an thar tir thei ta ria.Tu lai fang ah China in India hi economic field tampi ah a hleih i,cu tawk ah farming khal ah China in India a hleih nasa.Buh bal thar nak ah acre khat cio cio ah China cun India hnak in let hnih le a hrek tluk in an thar tam tir thei.\nKan Laimi hi 70% hrawng cu tilva zuat le lo le leilet i hna tuan kan si ding i,kan nuntu khawsak dan kan tihsan duh cun kan thlai thar pawl kan thar suah tir tam thei a tul ah a cang.\nRajiv hi 1944 ah a suak i,Suu Kyi hnak in kum 1 in a upa.Suu Kyi nu Khin May Kyi hi Burma a cozah in 1960 ah ram palai ambassador sinak pe in 1960 ah India i New Delhi ah an um tir,Cunah cun Suu Kyi cu kum 15 mi lawng a si.Suu Kyi hi Delhi i high school tha bik pakhat Jesus and Mary ( Catholic school ) ah le India i college thabik pakhat Lady Sri Ram college ah a kai.1964 ah England i Oxford ah college kai ding in a feh.\n1964 hlan ah hin Suu Kyi le Rajiv hi an tongaw maw ka thei lo.Tu nai te ah Suu Kyi i thuanthu bu 2 an suah nan ka hmu hrih lo.Nehru tunu le Aung San fanu cu diplomatic function vek ah rak tongaw awm tak.A si nan ka zum dan cun Rajiv le Suu Kyi tha tei an theih awk cu Suu Kyi le Michael Aris an neih awk hnu i,Rajiv i pu Nehru a thih hnu,Rajiv nu Indiara Gandhi i Prime Minister a tuan lai,Suu Kyi tei nupa Bhutan lal pa i adviser an tuan lai hrawng ah a si ding.\nKan dun ah kan ngan zo vi,Rajiv Gandhi kha India PM sinak in November 1987 ah Burma ah a tlawng.Cumi hnu thla 9 thla 10 ah Burma ram mipi cun democracy run duh in ralkap a cozah an run do.Himi tum ah Rajiv i ho India cun Burma i democracy duh tlawngta le mipi pawl kha theih tawk in a rak bom a si.Hmar Mizo pakhat ca ngam thiam L Keibom cu 1988 ah Rangoon i Indian embassy ah 2nd. secy. sinak in mawsi officer pakhat a rak tuan i,leh hnu i a rel an ti ka theih mi ah cun India embassy i sin democracy duh tu mipi pawl cu an theih tawk in an rak bom a ti.Khati lai na na na au cun All India Radio cu BBC le VOA hnak hman in Burma mipi tan in ralkap a cozah a rak kap na theu a si.Delhi i All India Radio i si ralkap pawl rak thua theu tu pakhat,a pawimawh bik cu Burma Prime Minister hlun U Nu i fanu Than Than Nu a si.\n1988 lai i Burma democracy lamtang pawl raktantu India kha khami hnu kum 4/5 ah,,Rajiv Gandhio thihy hnu ah cun ralkap a cozah a run tan ta em em a si.A hlan i Burma democracy an rak tan nak san khan Nehru Gandhi tei sung le Aung San tei sung rualthat duhdawt awk nak ruang ah a si a ti theih lo ding maw?


Babylon Sal in Persia Sal ah - Chinland Today Media\nBabylon Sal in Persia Sal ah\nSeptember 3, 2012 6:44 am·1 comment\nLai mi pawl hi mirang pawl in in uk hlan sung hmuah hmuh cu kan mah te’n kan ukawk. Mi rang pawl Laitlai an kai hnu lawng in midang nih in uk ih midang thu in kan um. Kanmah te kan ukawk theinak cu tu tiang in kan ngahthei nawnlo asi hi…\nBible thuanthu ih Israel pawl thuanthu khi ka vung mang sal theu. Babylon in Persia, Persia in Greek, Greek in Rome tin sal antan rero kha ka vunmang sal theu.\n1948 January 4 ah kan Kawlram pi cu independent a lak tikah Laimi thla Babylon kut sung in kanluat nan Persia pawlih sal ah kan can ni asi.Kan nih cu Persia sal ih taang dingah kanmah Laimi aiawh in mi pathum in 1947 February 12 sun (11:00 Am) ah hminkhar nak (Sign) nak an nei a sikha. Persia thluak kan ban lo a si hi. Ziang hmuahhmuah ah Persia pawl in inpal bek theh. Kan nih Laimi cu sathar vek in kham lak leh ti harnak lawngah hmun kan co. Hmun rawnleh tidai tam nak cu anmah Persia pawllawng nih an co.\nSinak leh hnatuan ah Laimi cu a hnuaita bik lawng kan co. Kan ram in Sui, Lungvar Leh Thil Mankhung a suak lo ih a zia um deuh lai. Suak pang sehla cu Persia bawi pawl nih anlak thluh ding ih kan nih cu Sui leh Lungvar an laktik ih an hlawhfa menfang kan siding. Sui leh ngun a suak lo ih a zia um deuh lai.\nA tu ah Democracy lam in kan uk awkding an ti. Par lam lawngah thlengawk nak a um kan nih phar inn leh di inn hnuai ih um pawlnih a rim hman kan hnim hrihlo. Ralkap leh Police pawl diklo zet in thu annei lai tho tho. A tu Persia pawlih in hruai daan hi a tha tuk titu kan tamzet. Democracy ih a thlam lawng a si ti sehla kan sual lemloding. Persia pawl hi zum an tlak ngaingai kei maw????????? Voi khat in bum zo ih an mai mawh leh thiamlo asinan voi hinh in bum ah cun kan mai mawh leh thiamlo a siding so khaw!!!!\nPeng tin leh Ramthen tinah 0.1% kimah cun Affair Minister in pek ih a lungawi umzet. A sinan Affair Minister in kan hrang ah hna antuan thei taktak cuanglo. A hnin lawn a si. A hmin in Minister an si vemen a si hi. Kan Persia pawl theu hi cu an tawk tuk ee. Kan u nau Kachin, Kayin, tvk… pawl thawn cabuai parah remnak anlak ih hramlak ah an Kapaw tho tho.\n“Zum theinawn hlang, Persia kumpi”\nAa……………. Ziang asi khal le “Israel pawl vek in ziang tik caan ah cun kan luat leh ko ding” ti’n rak hnem awk hrih men keng.\nSalai – Sinthli Hran Thang\nIsrael Ram Thar an Din Daan\nIsrael Ram Thar An Din Daan- Dr. Run Bik\nLeitlun San Thuanthu\nwjames hrang says:\non September 6, 2012 at 1:11 am\nNa ti dik riai na ca thlah cu.kan lai mi cu rel re ro in tawl rero hman seh la kan fim nak thluak in a ban thei lo a si hi .kan mah le kan mah hman rem awk tum lo in mi politic ah kan buai lai lai hrih fon. fim ker ki te ih kan um a cu tuk aw……ca zum uh kan lai mi pawl ca zum uh……


Khua Lian Kam vs Mg Nanda | VCTH\nHome » Thlirnak » Khua Lian Kam vs Mg Nanda\nBy vcth on May 2, 2017.\nTulai Online ah a hot zetmi thu pakhat cu puaisa Khua Lian Kam in Japan ram ih mi a thlah mi pawl a bum ti thu a si.\nPuaisa Khua Lian Kam in Japan ram ah Chinmi minung 15 a thlah hngai. Cui a thlahmi pawl cu hnatuan an ngah lo a silen peisa ka lo khirh sal ding tiah lungkimnak sachuk an nei.\nKhua Lian Kam ih thlahmi minung 15 sungin minung 8 cu facebook account hmin Mg. Nanda timi pa hnen ah an thlengih Khua Lian Kam hnen ih an rak pekmi peisa ting 80 ngah sal an duh.\nA hrekkhat cu amah Khua Lian Kam hnen ah an tang ih Khua Lian Kam ih Working Visa tuah sak ding an beisei tiah zum an si.\nKhua Lian Kam ih peisa a kuan le thuhla a cem\nPuaisa Khua Lian Kam in Mg. Nanda hnen ih ummi pawl hnen ah peisa a kuan a si ahcun thuhla a cem ding. Mg Nanda te lam tla in ziang ciamco an nor bet ding zum a um lo.\nTazacuai aw sehla\nMg Nanda le Khua Lian Kam tazacuai aw sehla zo in a neh pei. Japan ram ah taza an cuai ah sehla, Mg Nanda hrang ahcun zianghman sung ding a neilo ti theih a si. Ziangah tile a nih cu third party in harsatuar pawl a bawm ti dinhmun a si. Sumpai a cem laimmi a sung ti lo sung ding ciamco a nei lo. Nan Khua Lian Kam hrang ahcun a sung ahcun thawngtlak thei dinhmun a si ding. Mg Nanda in tetti ah milai 8 a nei, cuhlei ah an rak lungkimnak sachuk pawl tla a nei fawm.\nKhua Lian Kam in a thlahmi pawl phatsan in “hnatuan dingin ka thlah lo, visit in ka fehpi mi an si,” ti sehla, Kawlram ih Sachuk an rak tuahmi pawl kha Japan ram thuthennak zung hrangah a thupi pei maw?\nSalai Lung Thli Tum vs Chin Journal\nChin Online Media, Hakha tong hmang media, ih a cakbik pahnih a simi Salai Lung Thli Tum le Chin Journal hi an thu fehpit daan a bang aw lo.\nSalai Lung Thli Tum nih cun Khua Lian Kam hi mibum a si tiah nasa zetin a phom, nan The Chin Journal nih cun Khua Lian Kam lam an dik deuh vekin an rak ngan. Neta deuh an post mi ahcun “Hi thu ah Mg Nanda ih simmi lawnglawng a dik ah kan lak lo vekin Khua Lian Kam ih simmi lawnglawng a dikin kan lak ve cuanglo,” tiah an ti.\nKhua Lian Kam ih vansiatnak\nLaimi puaisa tampi hi a tongmi le an tuahmi a deng aw lemlo. Tuanvo kan lo ding ti vek an ti khal le a taktak ahcun tuanvo an lak lem lo. Asinan mahte talbuai in talbuai vivo a siih a remcang dan a rak um. A remcang lo pawl cu an vansia tiah rak ti a si. Cucu Khua Lian Kam lawng silo in puaisa dangdang tla an si ko.\nKhua Lian Kam ih a vansiatnak cu Social media ih thilti theinak ruangah harsatuarmi pawl le Mg Nanda ih au-aw cu mi tampi in an thei.\nA fehtu pawl teh mawh kan phurh ve pei maw?\nKhua Lian Kam in Working Visa ka lo tuah sak ding ti a si. Visit Visa in feh hnu ah Japan ram ah working visa ih thleng leh ding a si. A fehtu pawl in cui Khua Lian Kam ih thu parah pumhlum zumin an feh. Chinmi tampi hi kan harsa ruangah ziang hmauhhmauh parah kan thap aw ngam. Malaysia lam ih feh hrekkhat ih in simmi tla cu vok le ar vekih phur in Malasia thlen a si (tangzin ih feh hrekkhat pawl). Ttihnung a um, Rist a um ti thei na cingin kan pah, kan nor. Cui risk kan lakmi ih a rahsuahmi cu hlawhtlinnak lawnglawng a silo, harsatnak tombor tla a tel. Thei na cing, thei na cing in kan nor ve ko.\nPuaisa pawl ralrin an thiam a ttul\nDaanlo (illegal) ih ramdang thlah aw hi Chinmi hrangah cu daan sung thil vek a si. Nan cozah lam hrang ahcun Human Trafficking ti a si, ttihnung a um zet.\nTthimnak ah Puaisa pakhat in daanlo in mi a thlah, asinan a mi thlahmi an tluanglo. Hnatuan tla an ngah lo, maw an hnatuan a har zetih a thlahmi pawl an lung a kim lo. Cui a thlahmi innsang maw, anmah thlah tuarmi pawl in cozah hnen ah an report ahcun cui puaisa cu Human Trafficking thawn tlak thei a si.\nKan dung nai te ah Chaungkhuah khawmi nupa te cu Tuluk ram ih mi an thlahmi an tlaung lo ih cui thlahmi sungsang pawl in palik hnen ah an report ih kai an tuar. Curuangah Puaisa pawl tla daan thawn milh aw in mi thlah ding a thupi zet, culo ahcun nasa zetin an tuar thei ve.


Breaking News:Dr sasa nih mipi sin ah bawm halh nak cakuat a van tial cang. – Lai Lungrawn Post\nBreaking News:Dr sasa nih mipi sin ah bawm halh nak cakuat a van tial cang.\nTutan doctor sasa nih dam lo kong he pehtlai in mipi sin ah bawmhnak le thlacam piak ve dingin a rak tial mihi falam nih an leh cia mi ka van chiah than mi asi,falam holh cu hakha holh he ai khat dih pa ko caah nan thei dih fawn ko i laiholh in ka van leh tilo nan ka theithiam lai kan nawl hna.\nFALAM HOLH NUG cozah in ramdang palai le thuphuangtu Dr.Sasa cun August 25, tuini ah a dam lo thu mipi simtheihnak a nei ih a dam lohli theinak dingah a hrang thlacam sak dingin mipi a sawm cih. Dr.Sasa Cun “A liam zo ni reilo ah Myanmar mipi hrang theitawk in kan zuamnak ah thinlung cau le taksa cau in ka dam lo phah.\nCuruangah ca le thuhla phunphun in kuatmi pawl lo letsal dingah caan a duh deuh ding. Hiti cingin ka theitawk le tlintawk in hna cu ka tuan peh rero. Kan dung thlalam in ka dam lo thokih, tutiang felfai in ka dam thei hrih lo. Cu ruangah dam cak lohli dingin nan thlacamnak ropi cu kei in ka ngai thupi ngaingai ih,cutin ka ziangkim cu Democracy sualsuaknak hrang ka hmang thei ding. Nehnak kan co rori ding a si,” tiah a ti.\nMyanmar ram hrang mithli tla ko thlacam ih theitawk zuam rerotu Dr.Sasa cu Myanmar thuhla a buapinak ah thinlung taksa carau in naa phah a si ih, zan khalah Myanmar mipi a ruat tuk cu it lo caan a nei tam ding. Theitawk in ramdang palai a bia ih, ramdang media ah a lang rero. Ralkap in thla 7 sung rampi thuneihnak an lak sungah cawl lo thla in Myanmar mipi hrang zuam rerotu pakhat a si.\nPDF le CDF nih kawlram hi awl tein an lak lai Za Sang Cinzah mipi nih teinak an hmu lai


Dutch Siangpahrang Nu In A Fapa Lalnak Pek Tum Thlang - Chinland Today Media\nDutch Siangpahrang Nu In A Fapa Lalnak Pek Tum Thlang\nJanuary 31, 2013 11:29 am·0 comments\nAMSTERDAM : Dutch ram ih siangpahrang dinhmun ih kum 33 tuan zo tu Queen Beatrix cun, April 30 ihsin a hnatuannak le asinak ihsin cawlh a tum thu a puang ih, cumi rual in, a sinak le a lalnak cu a fapa hnen ah pek asi ding ti in a thusimnak ah asim. Kum 75 nak a suahcam lawmnak ah hi thu hi a rel asi.\nHi a sinak hi a fapa, kum 45 ih upa Willem-Alexander hnen ah pek asi ding. A suahcam January 31 an lawmni ah hin, Netherlands ram cun, siangpahrang ih an ram a uknak kum 200 kimnak khal hlunghlai zet in lawmnak an nei hngal. “Mipi pawl ih thapeknak le duhsaknak ruangah tuvek ih kum reizet hna ka tuan theinak asi ih, kan ram mipi hnen ah lungawithu ka sim duh. Kum rei nawn ka hnatuannak thuthawn pehpar in ka ruah hnu ah, tu hi a can asi ding ti ka zum ruangah ka fapa hnen ih sinak pek ka tumnak asi” ti in asim.\nSyria Ram Ah Ruang 65 Lai Sarsuah Asi\nALEPPO : Syria ramsung ih buainak suakmi ihsin thah a si ding ti ih zummi ruang 65 pawl cu. Aleppo ih ummi Quweiq tiva ah sarsuah asi thu ramsung thuthang cun an tarlang. A thimi pawl hi mipa lawnglawng an si ih, nauhak khal an tel thu theih asi. Hi an tahmi pawl hi, meithal ih kah lawnglawng an si ih, tiva sung ihsin an phorhsuak rero lai. A Free Syrian Army ih Captain Abu Sada cun, “Tuini ( 29.1.2013 ) tiangah ruang 68 tluk kan lasuak zo ih, a hnuailam ah an umlai kan zum ih kan hawl rero lai asi. Kan hmusuak thluh thei asi ah cun, mi 100 hnak hman ih tam ruang kan hmuh a zum um asi” tiin thuthang ah asi. Hi a thimi pawl hi, Bustan al-Qasr lam mi ansi ih, thah an si hlan ah khan thlah ding ih kaihsal ( kidnap ) an si thu khal asim bet.\nNetherland ( Holland ) Ram Siangpahrang Thar Nei\nMyanmar Ah Netherlands Ram Lalnu Tlawng Ding\nHillary Clinton In Hmailam Thu Rel Hrihlo\nNetherland Ram Ihsin France Ramsung Lut Ding Rangsa Kai


Ton Zang Myo-ne Ah Pangang Rawl Kung An Cing Sal Ding – Buannel News\nSeptember 12, 2019 Buannel News Chin News, Latest, Myanmar News, NEWS 0\nRawl cin thlak lam hotu U Hla Kyaw cun Chin State, Ton Zang myo-ne ih pangang zuatnak tuah ṭhat sal nak dingin pangang rawl kung cin ding le pangang zuat dan training, pangang pawl zuar suah a si thei nak ding khua ruatin ram sung ram leng ihsin sumpai ih ṭuan theitu pawl sawmin hna ṭuan sal a si ding thu a rel.\nHi thu hi tu ih Pyithu Hluttaw an to rero lai, September 11 ni ah khan Ton Zang myo-ne ih si an hrilmi U Kham Khan Thang in Ton Zang myo-ne sungih pangang zuat thu thawi pehpar aw in cozahin ziang vek timtuahnak so a neih, paisa ret mi, fimthiamnak lam le a market lam bawmnak a um thei pei maw, tiah thu suhnak a tuah cu U Hla Kyaw in a lehmi a si.\nU Hla Kyaw cun hitin a rel: “Pangang rawl kung cin ih pangang zuat le pangang thilri pawl ṭuan suah a si theinak dingin sumpai kan hmuh dan danin fimthiamnak lam le bawmnak lam kan ṭuan vivo lai. Pangang zuat dan tla training pek a siih, a ti dan ding thar (thiamnak thar vivo) hmangin tui hlan hnakih tam ṭuan suah a si thei nak dingin, nathrik le boruak thleng aw vivo kha tuar thei ding pangang ci pawl zem an si ding. A hmunhma ih ṭuantu ding pawl thawn bawmawk khawm a ṭul zik ih ruangah ram sung/leng ihsin investment tuah dingin kan sawm hai ding. A market hnget khauh takih a um theinak ding hrang ram sungih hnaṭuantu pawl thawn kan peh tlai-aw ding,” a ti.\nLai tlang hi pangang zuat ih pursumnak tuahnak hmun ṭha zet a si. Ton Zang myo-ne khalah hin pangang zuatnak tuah ṭhat sal a si theinak ding, pangang zuatnak a hung ṭhanso thei nak ding, a mai tikcu milih ṭha tei zuar suah a si theinak dingih pangang thilri zuarnak tuahsak ding thu le pangang ihsi tuahmi fibre pawl Auto ih tuahnak, cozah in bun sak ding a si thu tla, U Hla Kyaw cun a rel. Tu ah hin Ton Zang myo-ne ah pangang zuat dan le pangang rawl kung cin dan lam training cu an tuah rero lai thu theih a si.\nTui hlan, 1960 hnu lam ihsi khan Ton Zang myo-ne ah hin pangang rawl kung an rak cing ih, pangang zuat cu sungkua cawm-awknak bikah an rak hmang. Asinan, pangang ih tuahmi silk (fibre) pawl cu a leitu lam ihsi duh duh ih an control ruangah a ṭuantu pawlin harnak an tong ih, an pum cawmnak bik pangang zuat cu ṭuan thei loin tu tiang an um phah. 1962 ihsin an rak ṭuan thok ih 1979 tiang nasa takin an rak ṭuan. Cui hnu cu pursumnak ngai ngai in an ṭuan thei nawn lo. Pangang ihsi sumpai hawl an colhsan hi tu hin kum 40 lai a ti zo.\nKum Kim Lo Ram Dang Kuattu Lakah Chin Hluttaw Palai A Rak Tel Ve Zo


A Dik Kho Tuk Ee! Obama Le Biden Ruangah USA Kan Phan Nan Ti Maw? Hihi Ruat Uh! – Chin 11 News\nA Dik Kho Tuk Ee! Obama Le Biden Ruangah USA Kan Phan Nan Ti Maw? Hihi Ruat Uh!


ICRC In Ramsung Thawngtla Pawl Tong Ding - Chinland Today Media\nICRC In Ramsung Thawngtla Pawl Tong Ding\nDecember 11, 2012 10:59 pm·0 comments\nInternational Committee of the Red Cross (ICRC) in a cangthei ahcun kan ramsung ih thawngtla pawl hnenah an dinhmun sinak taktak thei dingah lenglut dingin an ready zo.\nAtu ciah ahcun kan ram acozah in 2010 ihsin thok in hrilawknak a tuahsak ruangah leitlun hmun tinkim ihsin an lawm ciammam. Cun thawngtla hrekkhat pawl le ramkhel ruangih thawngtlak tampi khal an thlah. Asinan atu khalah ramkhel ruangih thawngtla cu an um hrih thotho.\nICRC ih hruaitu lubik, Alain Aeschlimann, kan ram acozah in ICRC cu thawnginn sungah lutkhuan pe dingin le thawngtla pawlih dinhmun zoh dingin a sian ding thu kan dung November thla ah thu a dong zo thu khal a sim.\nAlain Aeschlimann in, “Kanmah lam in cun cangthei sehla a rangtheibik in thawnginn pawl sungah lenglut kan duh ko. Asinan zunglam tidan takih felfaiten thilti a ṭulmi pawl malte a tang lai hrih,” ti’n a simbet.\nGiri Phusing Ruangah Mi 71000 Harsa: Chin Mi 2000 Tel\nDuhlonak Langtertu Hruaitu Pawl Thuthennak Ah An Lut


TAYACUAI NEH RUANGAH $710,000 LAKLUT TU DING ZAWHTE Grumpy Cat – Ethuthang\nTAYACUAI NEH RUANGAH $710,000 LAKLUT TU DING ZAWHTE Grumpy Cat\nJanuary 25, 2018 Iris Hnem Celebrities, World\nThinheng hmel pu ringring internet ih rak laar zet zawhte Grumpy Cat (Tardar Sauce) cun 2015 ihsin taya an cuai mi Grenade beverage company cu neh in $710,000 paisa a lak lut ding.\nA neitu Tabatha Bundesen hi Morristown, Arizona ih um a si ih kum 2012 ah a zawhte zuk internet ih a post mi cu laar in a hminthang thok ih a waitress hnaṭuan cawl san in Grumpy Cat Limited timi company a din thok.\nA Company cun zawhte zuk cuang angki, lukham, khuat, pen, bag tivek le cabu tiang in asuah. Mirang ram ah a laar tuk ih “today”, “Good Morning America” le “American Idol” tivek tiangah a lang. Company an din kumkhatnak ah $1 million in $100 million karlak paisa a laklut hngalh.\nHiti ih a hminthang ruangah Grenade beverage company cun a hmin hmangin “Grumpy Cat Grumppuccino” timi coffee suah dingin contact sign nak an nei. Nan 2015 ah an contact daan pahbal in “Grumpy Cat Roasted Coffee” ti`h hmin an thleng ruang ah taya an cuai nak san a si ih $710,000 kuan dingin lungkimnak an nei aw.\n← MAKEUP TEL LO MISS THE HAKHA POST 2017\nCHINA RAM IH UM UPAT TLAK NAUHAK WANG FUMAN →\nSpain ram Pamplona Bull Run paui ah Sialee pakhat in natukin mi pakhat khik (+VIDEO)\nMay 7, 2018 Iris Hnem Comments Off on Spain ram Pamplona Bull Run paui ah Sialee pakhat in natukin mi pakhat khik (+VIDEO)


Covid 19 nathrik kaai an um ruangah Mink rannung 92,700 Urthat tum | Falam Online Media\nCovid 19 nathrik kaai an um ruangah Mink rannung 92,700 Urthat tum\nJuly 19, 2020 July 19, 2020 admin\t0 Comments covid - 19\nSpain, Aragon region ih zuat mi rannung “mink” 100,000 kimzikte cu Covid 19 positive an si ruangah an that thluh tum thu harhdamzung ṭuanvo neitu in an phuang.\nAn zuatnak hmun ih hnaṭuan mipum 7 pawl par ih Covid 19 nathrik an hmu hnu ah, rannung an zuat mi pawl khal Covid 19 test nak an nei ih, mink zaṭek 87% pawl in coronavirus an kaai vemi an hmusuak ruangah nathrik karhzai sinding phang in, an that thluh tummi a si.\nHih thu thawn pehpar in W H O cun, “himi hmuan ih hnaṭuantu hnen ihsin nathrik an kaai mi siding zum a um. Asinan, rannung ihsin minung hnen ah covid 19 nathrik an suan thei maw ticu kan zir rero lai a si” an ti.\nMink 92,000 hnakihtam rorin Covid 19 nathrik an kaai ruangah nathrik karhzaitersin in minung tiang an suan thei pang ding an phan ruangah, tuvekin an that ṭheh tumnak a si thu khal Aragon Agriculture Minister Joaquin Olona in a sim.\nMay thla khalah Netherland ram ih Mink zuatnak hmun hnih ah Covid 19 nathrik an hmu ruangah minung suan pangding phang in Mink 1 million lenglo an that dah zo a si.\nMink hmul thawn tuah mi Kawrhlum\nMink hmul pawl cu a nem in a ṭhatuk ruangah kawrhlum, ṭukṭak painak zaal tivek tuah nakah an hmang ih Mink hmul quality ṭhami thawn tuahmi kawrhlum pakhat cu $150,000 hrawng a maan a si.\n← Jordan ram ih Hnaṭuan, Kawlram mi hruaitlung\nSiizung rawlpektu Naam in an Dawt →\nJesuh bangin ni 3 hnu ih tho saal tumtu Pastor a thi lan\nAugust 26, 2021 Ni Hnem Sung 0\nKan ram ah US Tourists lut kan duh lo


Leitlunhuap ram ṭhenkhat ih danglamce Christmas Ni sunglawi hmandan | Falam Online Media\nLeitlunhuap ram ṭhenkhat ih danglamce Christmas Ni sunglawi hmandan\nLeitlun biaknak pawlkom lakih mitambik kan si bangin Christian pawl ih puaipibik pakhat a simi Christmas Ni sunglawi khal hi khat le khat kan hman dan a bangaw lo.\nLeitlunhuap biaknak pawlkom tambik cazin – Wikipedia\nChristmas nipi kan neih vivo vekin mah le umnak cio ah phur zetih kan hman thei cio nak dingah leitlunhuap ram ṭhenkhat ih Christmas ni sunglawi hman dan danglamce pawl kan zoh tlang hnik pei.\nFale pawl hrang Christmas thingkung ceimawinakding sumsaw neilo nuhmei nu cu Maimon pawl in an zangfah tukih zaan an itthat sungah an inn-hmai ih Christmas thingkung cu mawizet dingin Maimonrang thawn an rak ceimawi sak thluh. (Ukraine Thuanthu)\nCuruangah Ukraine ram ih Phunhnam ṭhenkhat cun Maimonrang cu dauṭhatnak ah an ruat ih tuisun tuini tiang Christmas hman/hmuaknak ih Inn, thingkung ceimawinak an nei tikah Maimon rang vek ceimawinak an telh ṭheu a si. Biaknak lam puai tuah ding hrang ih Julian calendar hmangtu ṭhenkhat vekin January ni 7 ih Christmas hmangtu khal an um.\n1958 kum ah Christmas special programme hrangah Donald Duck le a rualpi pawl in Christmas cibei an lo buk “Kalle Anka och hans vänner önskar God Jul” timi cartoon zuknung tawi cu Tv channel ah zaanlam nazi 3 hrawng ah an thlah.\nA hnakum khalah cartoon zuknung tawi cu hlanvek tikcucaan ah an thlah lala. Cutin kum tin deuh thaw an thlah ringring ih Sweden mi miṭhenkhat cun Christmas hmandan ciikhat vekah an ruat lan ta.\nOfficial ih hmanmi cu a si lo nan Christmas ni a kim tikle mitamzet cu cuih zuknung zohkhawm dingin an innsang pawl an pung khawmaw. Himi tikcucaan ah Sweden ram ah cell data hmangtu a hrek zikten an tlaniam ih Emergency phone call khal a hrek zikin a tlaniam ti a si.\nDecember 5 hrawng in nauhak pawl in Christmas ih hruk dingmi an but pawl cu carrot thawn meisa kiang ah an tanta.\nSinterklaas (Mirang pawl ih run cawng lehmi Santa Claus) in but sungah laksawng phunphun a tanta ding timi zumnak an nei ih Sinterklaas tomi Rangraangpi “Amerigo” hrang ah carrot an rak pe ve.\nNu le pa thusim ngai nauhak fel pawl cu Sinterklaas in laksawng phunphun a pe dingih thusim ngailo nauhak pawl cu an but tantami sungah Aalu ṭawt pawl a tanta tiah zumnak an nei.\nChristmas Eve ah thlarau sia le Hmunphiah zam totu Pingpirnu an cangvai ih ziazasia nei pawl cu Pingpirnu in an Hmunphiah thawn a thiar hlo tiah zumnak an nei ruangah Christmas Eve zaan an it hlan ah an Hmunphiah pawl an thup hlo thluh.\nSweden ram ah Christmas ih Mee lem tumzet an tuah ṭheu mi cu Mee pahnih hnukmi Leeng totu Thor pathian biaknak thawn a pehpar aw tiah an sim.\nMee lem tumzet an rak tuah thok cu kum 1966, December thla ah a si ih, cuih kum in Mee lem cu kumtin an tuah ih khuasung laili takah an ret ṭheu.\nMihuatsuak pawl in an urkang duh zet ih kilkhawituding khal a hranten an ret ṭheu. Cuticingin an urkang thei thotho ruangah CCTV tiang an rak bun dah. Cuih ṭum khal ah CCTV cu an hack sak ih Mee lempi cu an urkang thotho.\nAn rak tuahthok kum 1966 ihsin 2020 kum tiangah Mee lem cu voi 36 an urkang zo a si.\nAn ram Christmas hmandan cu KFC ei hi a si. Ziangruangah KFC ngelcel an hmang ti`n thusutnak a um ṭheu ih simfiahdan a bangaw lo. Nan, mitamsawn cun Japan ih KFC zuarhmaisabiktu in a arsa kio a khawng theinak dingah Japan mipi a bum ti`n an zum. An sim danvek asile KFC zuartu cun Santa Claus thuamhnaw a hruk ih American pawl ih Christmas rawl tiah au phah in puai hmun ah a thehlar ruangah a hlawh tling tiah an ti.\nRampi pakhat in Christmas ei-inding rori ih ruah mi a si vekin Christmas boruak ah KFC cu nidang aiin let 10 hrawng in an zuar khawng ti a si.\nBiaknak dang khalin Christian hrang ih Ni sunglawi Christmas ni cu a phunphun in an rak hmang/hmuak ve. Christian ciocio khalah kan hmandan, kan hmuakdan a bangaw lo. Phunhnam zawngih hmandanbul nei khal an um ih a tlangpin December 25 cu in runtu naute Jesuh pianni Christmas Ni sunglawi tiih pommi a si.\nHram : insider\n← Raldo hmainor pawl humhimnak hrangah ti`n Palik nupi pawl Raldo zirter saal\nRalhraang pawl in Raldonak Helicopter hmangin Chin ramri an kap →\nKum 16 mi in A Nu le Pa thattu Taliban ralkap pathum a Kaap that\nZiang ruang ah Taliban ralhraang pawl in Olsamten Afghan khuapi an la thei!\nAugust 17, 2021 Ni Hnem Sung 0


Ni (40) rawl ul tum pawl in buainak tawng - Chinland Today Media\nFebruary 1, 2009 4:15 pm·2 comments\nCT/ 01-02-09: Kan ram a thatnak dingah tin mithen in ram hrang hna an tuan, mi then in sandahpiah/ lamzawhnak an nei. Mi then leh cun biaknak lam zawngin tin thlacamnak in tan an rak la. Atu ah Chin raltlan New Delhi, India ram ih khawsa zumtu thenkhat pawl cu ni (40) sung rawl ul thlacamnak nei in caan an hmang rero lai.\nDelhi ih kawhhran member dangdang sung ihsin thlacam nun a nei deuh pawl cu Chin Believer Church (C.B.C) biakinn ah pung aw khawm in, ni (40) sung rawl ul thlacamnak nei ih caan an hmang rero laiah biakinn neitu Kalapa cun Hallelujah an au ring tuk ruangah a rang theibikih biakinn an saanmi inn suahsan lohli ding in thu a pek hai.\n“Thla kan cam ih hallelujah tin vei (7) kan au ih mithli thawn thla kan cam ih kan au tikah inn neitu le a veng pawl cun in tuarlo ih pastor pakhat ih thu a sim rero laiah inn neitu pabik cu a ra lutih a rang theibikih suak dingin thu in pek cu tin nasa zetin kan lem aw” tin thlacam hruaitu Sung Sung Nu cun a sim.\n“Atu ah kan thlacamnak ni (25) a kim zo thlacam kan pung deuh deuh fawn ih hivek ih harsatnak kan tawng hi cu a pawi ko” tin an lakih tlangval kum (25) mi Sangte cun a rel bet. Hi thlacam pawl hin a hleice in kan ram thatnak dingah thlacamnak an nei.\nThu dawn netnak vek a si le, hallelujah ringpi au nawnlo dingin le ringpi thla cam nawn lo dingin inn neitu pa cun a rel ih thawmvang a naa a si le nan zaten nan suak cih ding tin inn neitu pa cun a sim.\nFalam Chin Women Development Society\nIndia Prime minister dam vivo\nNi 40 le Zan 40 Thlacamnak Manipur Ah\non February 2, 2009 at 2:34 am\nCui inn neitu Kalapa cu a mah riangri piangthar sehla a tha zet ding.\nS,NI Luai says:\non February 3, 2009 at 8:48 am\nDear.Zumtu Unau ttha,\nNan thuhla ka hmuh veten ka mitthli a tla.Pathian in nan thlacam nak a ngaiding.ih kan ram a dam thlangding.Zumtu nun cu dotu um tik ah, Kan lam ah Pathian a tthang.dotu nan neih hi hlawhtlin nak asi.


Saya Vaibilo Thihnak Thuhla Ah Mara Community Committee In Thu An Suah – Meifar\nCommunity Committee, USA: “Date 9/27/2021 ah Cellar Department ah Officer ah hna a ṭuanmi Saya Vabilo cu CDM tuah dingah Hakha in kan ram ah a feh ih Hakha le Thantlang karlakah CDF-Thantlang in an kai. Date 9/30/2021 ah CDF-Thantlang in ‘a tlu ih a thi’ tiah an sim nan a taksa pum zoh tikah Saya Vabilo cu a damlo ruangah a thimi siloin minung kut ih thimi a si.\nAn velhnak hliamhma ruangah a taksa cu zoh ngam ding cii a si lo, a hnakruh pahnih le a hngawng khal a kiak. Mara Community Committee-USA (MCC-USA) in kan unau a simi Saya Vabilo in hitin mual in liamsan ruangah poi ka tiih hleiah hi siatnak ah ṭuanvo neitu CDF-Thantlang par khalah mawhsiatnak tampi kan nei.\nCDF-Thantlang in zawnruatnak nei loin kan unaupa Saya Vabilo parah kutthlak in a taksa pum khal zoh ngam lo ding tiangin an tuah hleiah peksak theih nawn lomi a nunnak tiang a liam ruangah MCC-USA lawng si loin leitlun hmunkip ah aummi Mara unau zaten kan lung a kuai thluh.\nZiangruangah a thi timi le himi thil ih a teltu zaten a rannak in zingzoi dingin le a zizut dingah (action lak dingah) MCC-USA in CDF-Thanlang parah ṭuanvo kan pe. Culawng siloin a tantami a nupi le a fanau hnenah zangnadawmnak nan tuah dingin kan lo theihter. MCC-USA ih thusuah hi ziangah rel loin in letsawng lo a si ahcun MCC-USA le nisuah nitlaknak ih a ummi (Burma le India ) Mara upa pawl thawn a ṭuldan in kan cangvai (action) ding. (#Center Executive Committee)\nSaya Vaibilo thihnak kong ah Mara Community Committee, USA nih thawngfianhnak an tuah: Date 9/27/2021 ah Cellar Department ah Officer rian a tuan liomi Saya Vabilo cu CDM tuah dingah Hakha in kan ram ah a kal i Hakha le Thantlang karah CDF-Thantlang nih a tlaih. Date 9/30/2021 ah CDF-Thantlang nih a tlu i a thi tiah an chim nain. A pumsa si ning zoh in Saya Vabilo hi a dam lo ruangah a thimi si loin minung kut in a thimi a si.\nCulawng si lo, a kaltakmi a nupi le a fale nan Lenkainak nan tuah dingah hngalhter kan duh hna.\nMCC-USA Thawngfianhnak hi zei rel loin bialehnak a um lo ahcun MCC-USA nih Nichuak le Nitlak (Burma le India ) ummi Mara upa pawl he a herh ningin action lak a si lai. (#Center Executive Committee)\nMizoram Thawngtla Pakhat A Tlansuak


Malaysia Pacang In Rukru A Kai Nan A Thlahsal – Meifar\nTulai hi Malaysia ram khal an buai zet, Covid-19 thlisia in a nuai ciamco ruangah harsatnak phunkim an tong. Ernest Ong timi restaurant neitu in rukru a kai ngah nan palik hnenah report loin a thlahsal thu a facebook cahmai ah a tarlang.\nJuly 8 sun nazi 2:00 hrawng ah rukru cu bike thawn an dawr hmaiah a ding, a thupten an dawr dunglam ihsin a lut ih thilruk ding a hawl. Coka ih an ret mi bag pakhat a la, bag sungah thilṭha tampi aum ih a la.\nCutin, coka ih aum lai cu an driver in a hmu ih a dum, rukru cu a bike khal la man loin a tlan ciamco ih bag le a bike tawh cu a thlau. Motor diver in bag le a bike tawh cu a la ih dawr ah a kirsal, cumi hnu nazi 1 hrawngah rukru le a upa cu an va fehsal ih a bike tawh lakdan ding an tawlrel.\nCutin an um laiah hnaṭuantu pawlin an kai ih palik sakhan ah an hruai tum. Asinan, restaurant neitu Ernest Ong in thilumdan a sutfiah lawk, rukru ih upa in ngaithiam a dil rero ih.\nRukru khalin a thil ruknak san a phuangaw, thla 6 sung hnaṭuan ding nei loin aum zo. Cun, naute an nei pekte ih an naute ih in ding cawhnawi leinak ding sumpai an neih lo ruangah thilruk ding a hawl thu a sim. Ernest Ong in a zangfah ruangah palik sakhan ah a report lo ih a tlungter sal, asinan hmailam caan ah thilru nawn loin hnaṭuannak hawl sawn dingin forhfialnak anei.


Hnaṭuannak Ihsin Ava Tlung Ih A Pasal In Rawl Arak Suang Lo, Zu Arak In Sawn Ruangah A Serh Ah A Kap – Meifar\nHnaṭuannak Ihsin Ava Tlung Ih A Pasal In Rawl Arak Suang Lo, Zu Arak In Sawn Ruangah A Serh Ah A Kap\nMarch 8, 2022 admin Leitlun 0\nThailand, Buriram khua ih um innsang nu kum 43 mi Chanita Kuedrum in nga kahnak thal in a pasal ih serh ah a kap puppi.\nMarch 3 ah Chanita cu fu hmuan ah hnaṭuan in aum, simlam ah ava tin ih inn ah a pasal kum 45 mi Boonchuey cu aum lo. Rawlsuang loin hmun dangah a rualpi pawl thawn zu an rak in, a nupi thawn kum 21 sung an umtlang zo.\nChanita cu a hnaṭuan bang thawn a thinheng tuk ih a pasal ih tlun ding caan arak hngak, a pasal cu zuri tukin ava tlun ih nga kahnak thal in a serh ah arak kap. Boonchuey cu zu a ri tuk ruangah siizung ah a feh lohli lo ih a thaizing lawngah ava piahaw, sibawi in hmun 17 rori ah an thitsak.\nBoonchuey in, “Ka nupi ih thin a dai hlanlo, inn ah ka tlung lo ding” a ti. A nupi Chanita khalin, “Ṭongkam ṭhaten biak hi a hrangah san aum lo, ṭongkam ṭhaten biak cu kan thubuai cinfelnak a si lo” a ti.\nRalhrang Pawlin Tanbu Khuami Pu Biak Mawi An Kap That\nPastor In, “Russia In Ukraine Ram A Siim Hi Jesuh Ara Cing Ding Ti Theihternak A Si” A Ti


1 Samuel 19 | Laicianghlim (The Holy Bible)\n1Ciafangin Saul in a fapa Jonathan le a hnenumte hnenah David khiah rek tuu-ih, ti in rel i. Ikhalselai Saul fapa Jonathan in David khiah daih rauh i. 2Ciamanin Jonathan in David hnen ah, “I paa Saul in na rek tum i. Ciamanin thaininghla tian a thup hmunah relh in um in ralring niu in um tu. 3Ciafang na umhmun ah i paa hiang ah ding ngangkhaw, i paa hnenah na thu rel ngang. Ciafangin i hmuhnak na rel ngang.” ti in ti i.\n4Ciafangin Jonathan in a paa Saul hnenah David khiah an ai, “Kumpibawipa in a hnenum David vumah sual ma seh. Ziangmanti fangin amah in na vumah sual lo i. Cen nangmah ca ai a perhnak khai pha ngai i. 5Ziangmanti fangin a nunhnak khiah a kut in sin ai Filistin paa khiah rek ai ciatih in Bawipa in Israel mi veksen khiah a lian ngai in ohnak pe i. Nangmah in khai cia khiah hmu ai na ang ngai i. Ciamanin a thu um lo in mawh nai lo David khiah rek tum i sim?” ti in ti i. 6Ciamanin Saul in Jonathan relhnak khiah ngai ai, “Bawipa nung song hmuah in, amah khiah rek tuh lo i.” ti in thukham i. 7Ciafangin Jonathan in David khiah ko ai he thu khiah a veksen in rel i. Ciamanin Jonathan in David khiah Saul hnenah kawih ai David khai a hlan bangin Saul hmai ah um i.\n8Ciafangin raal suak leh thio i. David khai Filistin te khiah tawng ai amahte khiah a rauh ngai in seu manin anite khai David hmunin tlan i. 9Ciafangin Saul khai a inn songah a kut ah fei pui sin in to teng fangin, thin hnaihnok ruaitu rauhla khiah Bawipa hnenin Saul vumah hleng i. Ciafangin David khai a kut thawn congcing tum i. 10Ciafangin Saul in David khiah fei pui thawn bangkhang ah khawh i; inapui ai David khai Saul hmunin tlan ngah teu ai a fei pui in bangkhang khiah sun i. Ciamanin David khai tlan ai cia zanah suak teu i. 11Saul in khai a hnenumte khiah David cul tuh le a thangha fang in rek tuhin David inn ah hlat i. Ciafang David nu Mashal in David hnenah, “Tun zanah na nunhnak khiah o hlahlesikhaw, thangha ah na rek tuh i.” ti in rel i. 12Ciamanin Mashal in David khiah padinpauk songin hla ai David khai tlan ai suak ngah lio i. 13Ciafangin Mishal in a zuk pakhat khiah lang ai khuahluan vumah it ruai ai a lu ca ah me hmul thawn khuk ai ciafangin pon silh i. 14Ciamanin Saul in a hnenumte khiah David pom tuhin feh ruai fangin, Mishal in, “Amah khiah a ur i.” ti in rel i. 15Ciafangin Saul in a hnenumte khiah David sik tuh in hlat ai, “A khuahluan thawn heta ah kawih tu i lai rek tuh ing.” ti in rel i. 16Ciafangin cia hnenumte khai kawi fangin, khuahluan vumah mi pakhat bang it khiah hmu ai a lu khiah me hmul ai khuk khiah hmu i. 17Ciafang in Saul in Mishal hnenah, “Ziangman in hetih bangin i zawl ai i raal paa khiah suak ruai teu i si?” ti in ti i. Ciafangin Mishal in Saul khiah, “David in, ‘I hlat tu. Ziangman ti fangin na rek tuh ing.’ ti in i ti i.” ti in rel i.\n18Ciamanin David khai tlan teu ai Ramah ah Samuel hnenah hleng ai Saul in a vumah bawnhnak hmuah rel i. Ciafangin David khai Samuel thawn feh ai Naioth ah um i. 19Ciafangin Saul khiah, “David khiah Ramah khua Naioth ah i.” ti in rel i. 20Ciafangin Saul in David pom tuhin a hnenumte hlat i. Cia hnenumte in Samuel kuthnia ai umtu prawfet pawl khat khiah prawfet thu rel lianglo hmu fangin, Bawipa Ciang Rauhla khiah Saul hnenumte vumah hleng le anite khai prawfet thu rel ve i. 21Cia thu khiah Saul rel fangin, Saul in a dang hnenumte khiah hlat ai anite khai ciatih bangin prawfet thu rel ve i. Ciafangin Saul in a velthum hnak hnenumte khiah hlat leh thio ai anite khai ciatih bangin prawfet thu rel ve i. 22Ciafangin Saul khai Ramah ah feh ve ai Sekhu ai namkum lian ngai hnenah hleng i. Ciafangin Saul in, “Samuel le David khiah akonah i?” ti in zawt i. Ciafangin mi pakhat pa in, “Amahte khiah Ramah khua Naioth ah um i.” ti in rel i. 23Saul khai Ramah khua Naioth ah feh ai Bawipa Ciang Rauhla khiah Saul vumah hleng ve ai Saul khai Ramah khua Naioth a hleng hlan tian a feh kongin prawfet thu rel i. 24Ani khai a thuam khiah hawk ve ai, Samuel hmai ah prawfet thu rel ai, cia nia le cia zan pumpalah kawngkolh in taal i. Ciamanin amahte in, “Saul tang prawfet te lakah i ve im?”ti in rel i.


Tlawngkai Lai Nauhak Kum 8 Mi Le Kum 5 Mi Cu Motor In A Rial That, Motor A Tlanhlo – Meifar\nTlawngkai Lai Nauhak Kum 8 Mi Le Kum 5 Mi Cu Motor In A Rial That, Motor A Tlanhlo\nDecember 23, 2021 admin Myanmar 0\nRakhine State, Maungdaw Township, Shwe Baho khua ih um nauhak kum 8 mi le nauhak kum 5 mi cu December 23, 2021 sun nazi 12:45 hrawngah motor in a rial that. Unau hnih an si ih upatu cu nunau Ma Chan Nu a si ih phun 2 a kailai, a nau mipa cu Maung Tun Tun Naing a si ih KG a kailai.\nDecember 23 zingah tlawng an kai ih suncaw ei caan nazi 12:00 luan ah an tlawnginn kiang dawr ah hmuk an va lei ih an kir lamah motor in a rial that.\nKhua lal U Tun Tun in, “Suncaw ei caan ah an unau hnih in dawr ah hmuk an va lei ih dawr ihsin an kirlam ah motor in a pah that, ziangvek motor in a pah that ti cu zohman in an rak hmu lo. Hmuk dawr ih um pawlin thilphur motor pakhat a tlan lai an hmu thu an rel, dawr le nauhak pahnih an thihnak hmun hi pi 50 hrawngin a hla. Nunau sawn ih lu cu a sia tuk lawmman, mipa sawn ih lu khal a kuai. A hmun ah an thi veve” a ti.\nMotor in a pah thatnak lamzin hi motor lamzin ngai a si lo, khua ihsin tlawnginn fehnak lamzin a si. Motor tlannak lamzin cu tlawnginn dunglam ah aum tin an khua lal in a rel. Mithi ruak pahnih cu siizung ah an phur ih zohdiknak an nei rero lai, nauhak pahnih rial thattu khal ṭuanvo neitu pawlin an hawl rero lai.\nRalhrang In Kalaymyo Peng, Natchaung Khua Cu Helicopter In An Kap Ciamco Hnuah An Khawpum In An Urkang\nRalhrang Pawlin Lo Hnaṭuan Innsang Nu An Kap That


Tulai Social Media ih hmang larbik “F**K 12” hashtag hi ziang a si? - Falam Online Media\nJune 13, 2020 admin\t0 Comments Theihkaunak\nGeorge Floyd thihnak thuthawn pehparawin rampicang tam zetah le US ramsung hmun tamzet ah duhphorhnak nei rero a siih Internet san a si vekin online social media khalah duhphorhnak nei mipi kan dinpi a si tiin ca tamzet tarmi kan hmu cio ding.\nGeorge Floyd thihthu thawn pehpar in Social Media ih ca an thlah mi tamsawn cu Vunrong thleidannak hi tawp thlang seh, Palik pawl in an thuneihnak hmang sual in ṭullo khalih meithal an hmannak, mikai mithat theinak license ka nei ti phungpha ih an cangvaih ṭheunak pawl hi tawp thlangseh tvk hmuh ding a tam ih cuvek ca an nganmi lakah “F**k 12” timi hashtag an hmang ṭheu.\nKandung baite hrawng ihsin “F**k 12” hashtag hi Twitter le Instagram ah a trending ih Facebook khal ah an hmang tamzet.\n“F**k 12” cu ziang a si?\nUrban Dictionary sung ahcun “F**k 12” ticu “F**k the police” tin a um. Zaingtik ihsin hman thok a si ticu theihcian a si lo ih “12” timi cun Drug Enforcement Agency (DEA) le Narcotics Unit pawl a khih hmuh ti khal in an sim.\nHip Hop hlafang khalah an telh ṭheu ih Gucci Mane, Offset le Hip Hop hlasak hminthang tamzet khalin an hmang.\n1960 TV show ADAM – 12 khalah “12” cu palik khihhmuh nakah a hmang. Offcial in a san namhngetnak a um lo ih mi pakhat cun “1” cu 1 country, “2” cu 2 systems tinak a siih 1 country 2 systems tin a let.\n!!!!!!! Trash country we live in. And tr*mp is only making them more confident to kill #Fuck12 pic.twitter.com/rVb7WBBK87\n— hes (@ILove6Flags) May 27, 2020\nHih thu kangan duhsan cu Internet san a si vekin kan Chin mi tamzet khalin Social Media kan hmang ih mi hman mi kan hmuh tikih kan theithiam theinak dingah a si.\nMai zumhmang sim hi mualpho nakah a cang ṭheu.\nTahṭhim nakah CNN thuthang phuang, mi pakhat cun duhphorhnak neitu pawl ih “F**k 12” tiih an au mi cu “cu, na thei vekin Zaanṭim nazi 12 Curfew ding thuhla an au ciamco” tiin a let.\n← Nathrik Thar ruangah Beijing hmun ṭhenkhat pawl ah Lockdown Ṭansal\nChina Thuṭhenzung in Riittheih sii phurtu Australia ram mi That dingin thu ṭhen sak →


Annabelle zuklem a tlansuak timi Thuthang in Mipi thinphangter | Falam Online Media\nAnnabelle zuklem a tlansuak timi Thuthang in Mipi thinphangter\nRamhuai, khawsia in larawk nakah a hmang an ti mi Annabelle zuk lem cu an khumnak Museum ihsin a tlansuak timi thuthang in mipi a ti lungphang.\nMi huatsuak pawl in “August 14 ah an khum nak Museum ihsin Annabelle a tlansuak” ti`n Wikipedia ih an ngan ruangah mipi an thinphang zet.\nCuvek thuthang a um ruangah paranormal investigators Ed le Lorraine Warren tei` makpa Tony Spera in thuthang diklo a si ti`n a mai` Youtube channel ah simfiahnak a nei.\nAmah cun “Annabelle a tlansuak tivek thuthang a um ih, tu ah thudik ka lo simfing ding. Annabelle cu khawi hman ah a tlan lo. A umnak kel Connecticut, Occult Museum kuang sungah a um ringring a si” ti`n thlalang kuang sungih an khum mi Annabelle langter phah in a sim.\nThlahrang thawn pehpar ih expert an timi Warrens te nupa sim vek a si le Annabelle zuklem cu 1970 ihsin a hrang thok.\nAn retnak hmun ihsin a mah ten a ṭhawtaw ringring ruangah Annabelle zuklem neitu nurse nu cun thlarau thawn pehpar ih mithiam an ti mi hnen ah bomnak a dil ih cuih mithiam cun zuklem sungah khawsia thlahrang a um tin a sim.\nNurse nu cu a rualpi pahnih thawn umtlang mi an siih zuklem an kolmi Annabelle cun a tibuai ringring hai. An hmulo sungah a um nak a ṭhawnaw ringring. Hnawmpung sungah an hlon khalle a mah ten innsung ah a thlengsaal ringring.\nCuvekin a ti buai hai ringring ruangah paranormal expert hminthang Warrens te nupa hnen ah bomnak an dil hnu ah cuih zuklem cu Connecticut, Monroe, The Warrens’ Occult Museum sungah an ret lan ta.\nThe Warrens’ Occult Museum cu thlahrang, khawsia thawn pehpar awmi thilri tamzet retnak hmun a siih, ṭih a nungtuk ruangah cuih hmun cu zarh tinten thlacamnak thawn thluasuak pek a ṭul ringring tin an sim.\nAnnabelle thuanthu cu zuknung (The Conjuring) khal in an cang ih leitlun thlahrang zuknung ṭihnungbik record neitu khal a si.\n← Ni 8 sung a hawl hnu ah Ui Fim in Nauhak kum 2 mi Ruak Sar Suak\nKum 2 Mi, Ka Fanu Thlarau in A Thlaan A Hal – Saundra Gonzales →


Amah Cu A Tawk Famkim - Chinland Today Media\nAugust 12, 2009 9:39 am·0 comments\nJesuh in hmakhatte ah, “ttih hlah uh! Keimah ka si!\nZianghman phaan ding a um lo,” tiah a ti. –Matthai 14:27\n– Saam 84-86\nKan nunnak ah a caancaan cu thinlung retheinak, natnak le ruahsannak a cemtermi beidonnak, thin naunak, vansannak le buainak in in khuh ttheu. Jesuh ih dungthluntu pawl khal cuvek an tong ve. Kei khal cuvek ka tuar ve.\nJesuh in Amah cu kan hrangah a tawk, a famkim zia thu pathum sim in in hnem, tha in pek, ruahsannak in pek. Pakhatnak cu Jesuh in Satan ih sualforhnak pathum a let tikah Pathian Ttongkam cu a dik ih huham a cakzemi hniksaknak pawl neh dingah a tawk famkim a si ti a langter (Matthai 4:4, 7, 10).\nA pahnihnak cu Jesuh in ttihzet le thinphaangzet ih a um mi a dungthluntu pawl hnenah Amah ih umpinak cu thlisia, tisuar le tilet daiter dingah a tawk a famkim a si ti a langter (Matthai 14:27).\nA pathumnak cu Jesuh in thinglamtah parah, “Ka ttheh zo,” ti’n nehnak thawn a au tikah a thihnak cu kan sual leiba kuannak le miluat in siter dingah a tawk a famkim a si ti a langter (John 19:30).\nZiangvek hmun ih kan um khal ah Jesuh cun a duhdawtnak, a zawnruahnak le a zaangfahnak thawn in umpi ringring. Jesuh ih umpinak le cawmhlawmnak cu kan himnak hrangah a tawk a famkim a si ti Amah in a langter.\nHarnak in ka thlarau a neh ih,\nBeidong dingin in tukforh tikah;\nBawipa hnenah pan kan ttul,\nNeemte’n in kilkawinak rinsan in.\nPathian duhdawtnak cun harnak tuar lo dingin in kham lo,\nharnak sungin luat dingah in bawm.\nThlaraulam ah ka Farah ti thei\nVanlam Nun thawn Khahnak


VCTH | Archive | Thlirnak | 2\nHome » Archives by category » Thlirnak (Page 2)\nBualpi thu ah Falam DC pa ih simfiangnak\nPosted on September 2, 2016 by vcth and saved under Thlirnak\nBy Saya Thawng Bik Bualpi Thu ah Falam DC in Pastor zate sawm in thuhla simfiangnak a rak tuah dah. Acozah lam ih simdan ahcun leimin ruangih harsat tong pawl hrang ih peekmi cu No. 145 a si ih peeklomi no. 144 sung tiangah innhmun tuah in mah thuthu ih…\nBUALPI THU KA HMUHDAN\nBy Salai Vapual Mang Bualpi timi cu thingkung tumpipi um lo nak phulrawn kaupi a si. Fur caan ah Cicai, Sentaw, Sadaw le Myaungsone khua pawl ih caw khalh țheunak khal a si. Bualpi khua thu ruah tikah thin a nuam lo ngaingai. A thoknak cu 2015 kum nikhua sia ih…\nChin Ramkulh New York ding cu?\nPosted on September 1, 2016 by vcth and saved under Thlirnak\nBy Jesse Klirlungz Kip Ling: Bualpi khua cu ramkulh acozah in tharum thawn an siatbal rupro tiah Kalay laihlum mino pakhat in a rel. Mipi in an va hlaikhlai thei lonak dingah a fehnak lamzin cu an khambet ih, JCB pawl thawn inn um cia pawl cu an nor siat…\nBualpi khawthar cu cozah in a bei taktak\nFalam peng, Bualpi khawthar cu September 1 sunah Chin ramkulh cozah in palik 300 le JCB 4 thawn inn le lo pawl cu ren lo takin t’hiat taktak. Tuitum ih Chin ramkulh cozah ih cangvaihnak cu beidong za ngaingai a si. Hlan ralkap san hman ah tu vekin zawnruahnak neilo…\nA Voi 1nk National Ethnic Youth Conference (NEYC) Thuhla\nPosted on August 30, 2016 by vcth and saved under Thlirnak\nA hmaisabik ah National Ethnic Youth Conference (NEYC) thuhla famkim deuh in mipi hnen ih kan lo theihter/than lohli lo mi parah ngaithiam ka lo dil duh. Kawlram pum huap a voi khatnak Tlangparmi Mino tonkhawmnak cu July 27 ihsin July 31, 2016 tiang Shanram Panglong khua ah tuah a…\nChin ramkulh cozah in CW tazacuai tum timi thu: thlirnak\nPosted on August 19, 2016 by vcth and saved under Thlirnak\n“Chin ramkulh cozah in Chin World Medai Taza a cuai tum” ti thulu thawn The Chinland Post in August 18 ah thuthang pakhat a ngan ih tulai online ah mipi in titi celcel a si. Hi thuthawn pehpar aw in VCTH tla in thlirnak mallai kan ron ngan ve ding.…\nTuluk ih duhmi cu Myitsone a silo: Thant Myint-U\n“Where China Meets India: Burma and the New Crossroads of Asia” timi cabu ngantu Thant Myint-U cun ‘Tuluk cozah ih duhmi cu Myitsone Dam a silo, ramri thu tla a silo, an duhmi cu a hngetkhoh mi pehtlaihnak a si,’ tiah a ti. Mi tampi in tuitum Pi Aung San…\nRev. S. Tha Nei Fai ih Love songs thusimmi thlirnak\nPosted on July 29, 2016 by vcth and saved under Thlirnak\nTulai Chin media hrekkhat in Rev. S. Tha Nei Fai ih Norway ih a thusimmi Love songs thu an titi celcel. Saya Fai ih sim duhmi sawn siloin, a simmi a hrekkhat a tan le bul in an lak. Curuangah mihrekkhat ih hna ah Saya Fai in Baptist pastor pawl…\nRoanu le CAM thar Pu Lal Thawm Thang\nPosted on May 27, 2016 by vcth and saved under Thlirnak\nPathian zangfahnak in Roanu cyclone hi ruah vekin a roh lo. Komen cyclone thawn taht’him in cu zianghman a si lo ti theih a si. Komen cyclone lai ahcun Laitlang ah lei a min, Kawlrawn hmun kip ah ti a lian. Lilawn pawl tla tilian in a fen hlo. Mi thawng…\nDr. Ngun Cung Lian ih tongmi hi a rak dik hmang?\nJanuary 24 ih DVB Debate ah Dr. Ngun Cung Lian in, “Tlangpar hriamkai pawlkom pawl in NLD hi 100 ah 100 an zumlo ti hi nan thinlung sungah nan thei a ttha,” tiah a rak ti. Tu ahcun Tlangpar hriamkai pawl lawng siloin Tlangparmi ramkhel party pawl tla in an rin-hlelh vivo thlang a bang. […]


Thailand Magazine Editor Kum 11 Thawngtla Ding - Chinland Today Media\nJanuary 24, 2013 7:23 am·0 comments\nBANGKOK : Thailand ramsung suak Magazine pakhat “Voice of Taksin Magazine” editor tuantu Somyot Prueksakasemsuk, kum 51 mi cu, an suahmi thuthangca ah, an siangpahrang relsiatnak le Thaksin ih party pawl thapeknak pawl a tel ruangah ti in kum 11 thawngtla ding in Bangkok Criminal Court cun a tlun thu a relsak si.\n2010 kum ih an thuthangca ih an nganmi ah cuvek ih puh asi nan, Somyot ih a hmanmi danthiam pa cun, “An puhnak article 112 le Somyot ih tuahmi kalhawknak a umlo nan hivek ih thu an relsak cu kan theithiam lo asi” ti in asim. European union le Human Rights Watch pawl cun hivek ih an thuthennak ruangah Thailand cozah cu an dem thu an relsuak ve.\nZuksuai Mi Ruk Ruang Ih Thawngtla\nMIAMI : America mi Pedro Antonio Marcuello Guzman, kum 46 mi le, Mexico nu Maria Martha Elisa Ornelas Lazo, kum 50 tei pahnih cu, Venezuel ram ih museum ih ta Henri Martisse ih zuksuai mi an ruk ruangah kaih an si ih, mipa hi kum 2 le thla 9, nunau hi kum 1 le thla 9 thawngtla ding in US Federal court cun an thu a relsak. Hi tei pahnih hin December, 2002 hrawngah khan hi zuksuaimi hi an ru ih, US$ 3 million ih zuar an tum laitak ah kaih an si.\nAl-Qae-da In Thailand Ramsung Ah Bomb Puah Tum


UNHCR Card Kai Pawl March Ah Kutzung Nam Ding - Chinland Today Media\nJanuary 28, 2012 10:28 am·0 comments\nUNHCR, CDU Department honanak ih tuahmi kum 2012 sungih a hmaisabik meeting cu Chinese Assembly Hall ah January 19/2012 ni ah tuah a si ih refugee community tinkim ihsin palai pawl an kai khawm. Cumi ni ih an rel dan vek asiah cun March thla ihsin UN card a nei cia tu refugee hmuahhmuah kutzung nam (finger print) ter sal ding a si.\nKutzung namnak ding hmun, a ni le tikcu can pawl cu UNHCR hin community pawl hnenah theihternak a nei leh ding. Curuangah UNHCR card a nei cia zo tu pawl cun March thla a thlen hlan deuh ihsin timtuah cia in thu le hla felfai ten thei dingah mai community thawn cat loih pehzomnak nei dingin sawm a si.\nHi kutzung nam dinghy refugee community pawl hmangih tuah ding a si ruangah UN Card a ngah zo tu FRO member zozo khal a nung lai mi FRO card (valid FRO card) nei cio dingah le a nei hrih lo tu cun a rang thei bikin FRO zungah card a thar tuah dingah sawm a si.


USA:Election ah Biden nih’A tei cang timi hi thawngpang dik lo asi. – Lai Lungrawn Post\nDecember 19, 2020 December 19, 2020 admin Thawngpang\nUSA president zo in a neh ih zo in a ṭuan ding timi thucat um hlanah, mainstream media pawl ih thlihrang ih a sawi hnin mipawl in tui president rak mangṭha (bye bye) tu tam zet an um. Cule Cal mawr le bum hmang Biden rak hmuak (welcome) tu khal bolo.Liberal le mainstream media pawl ih thu than mi rak zum tawk khal bo lo.\nMainstream le media pawl hi cozah hnakai an si loih, president dingah zo a tling tiih thucat tuahtu khal an si lo timi tla theih a ṭha.\nRak zoh aw! Na zum emaw zum lo emaw January 20. 2021 hlanah nasa zetin thil a danglam tengteng ding. Tu hmanah thil danglam zet a thleng rero zo.Ringtu mi piangtharpawl in nasa zetih thla kan camsak rero mi a rah (answer) a lang tengteng ding. Mai thlacam sak rero mi hman hngak thei loih kan rak phili/vaivuan mai a si ahcun san nei lo thlacam a si lo ding sawm\nRelchap:US President thimnak cu a buaituk cang, nizaan ah Electoral College pawl nih vote peknak in Joe Biden kan fehter an ti nolh ko nain biachahnak puitling taktak a si rih lo ti a si. January 6 hrawng ah US Congress pi nih fehternak tuah taktak ding khi an dirhmun a si.


Falam Zipeng zung ih hnaṭuan mi 4 cu Permanent in hnaṭuan an ban - Falam Online Media\nFalam Zipeng zung (GAD) ih hnaṭuan mi 4 cu mipi lam ah ṭangin ralkap ukhruai dodalnak CDM i an tel ruangah permanent in hnaṭuan an ban tiah theih a si.\nHnaṭuan ban tuar pawl cu Mai Rebecca, Mai Ca Len Par, Mai Siang Hlei Tlem le Salai Johan te pawl an si ih hnaṭuan ban theihternak ca cu March 25 nikhen a si.\nMai Rebecca, Mai Ca Len Par, Mai Siang Hlei Tlem te pathum cun March 3 ah caam khat sung hnaṭuan ban an si thu theihternak ca an dong zo ih, tu ah mipakhat belhbet in permanent in hnaṭuan ban an si thu theihternak ca an suah sal hi a si.\nMarch 25 nikhen mi hnaṭuan bannak ca ah cun “tlunlam ih thupek vekin rampi cozah hnaṭuan phungdaan pahbaltu Mai Rebecca, Mai Ca Len Par, Mai Siang Hlei Tlem le Salai Johan te pawl cu March 25 ihsin hnaṭuan ban hremnak kan pe a si”.\n“Hremnak pemi thu ah fiangfailo/lungkimlo nak a um asile rampi cozah hnaṭuan phungdaan vekin thla 6 sungah “appeal” theh lut theih a si” tiah an ngan.\nHna cawlhter thu ah Mai Siang Hlei Tlem cun “2008 Daanhrampi ahcun party ramkhelnak thawn pehpar lo ding ti a si. Asinan, atui` cangvaihnak (CDM) cu ramkhel party thawn pehparawknak a um lo. Rampi zawng ih buainak sawn a si. Party ramkhel timi cu 2020 rampi hrilawknak an tuah hlan ih mipi hip tumih cangvaihnak nei rero pawl vek kha an si. A cem net tiang lawlaw ka ṭang ding” tiah a rak relsuak dah a si.\n← Strike camp khamri ih luttu palik 4 an kai\n2008 Daanhrampi ṭhiat bal fel a si zo thu CRPH in a phuang →


Thuanthu Roling: Media le Chinram\nThuanthu le Fimzirnak\nChin ram cu media lam ahcun kan nauhak lai tuk. Tu ah Falam tong ih nitin thuthang suahtu tla hi Chinland Herald lawng a si thlang. Falam Post Daily le Chin Thuthang le an cawl zo. An/kan colhnak san hi a phunphun ruangah a si thei. Asinan mipi lam khal in Midia lam hnatuantu pawl hi bom dan kan thiam deuh le thazang kan pek thiam deuh an tul ti a fiang.\nSource: Falam Post Daily (June 13, 2014).\nSiar Hlawh Bikmi Thulu Pawl\nThuhmaihruai Chin kum thar puai hi Chin phun le hnam in mah le kawh dan cio kan nei. Zahau, sim, laizo, adt...pawlin Fan...\nArpi Thathum Ih Thuanthu\nArpi Thathum Ih Thuanthu Maksak Khuahlan laiah lothlo pa pakhat a rak um. Nitin ten ‘ti’ a ti thei ringring tu arpi pakhat a n...\nSiangpahrang Bruce le Maimom\nSiangpahrang Bruce le Maimom Scotland ram ah siangpahrang pakhat a rak um. A hmin cu Robert Bruce a si. Ral tampi a do ih a neh th...\nPathian Thu Kaihhngetnak Part 8\nIV. Thukam Thar Simfiangnak Thukam Thar hi “Leitlun khua zakip ih a ṭekdarh awmi Pathin ih minung pawl”, Kohhran le bulbak hne...\nPehzom-Awknak Hngetter Dan\nPehzom Awknak Hngetter Dan Ka nauhak lai ahhin ka nu hi rawl suan paih zet a si. Zan khat cu ka hngilh thei lo, ka nu in zanri...\nPathian Thu Kaihhngetnak (Part 4)\nD. Catluan Sau Siar Dan Ding Thuhmaihruai Tucun Bible catluan le catluan ṭhen siar dan ding, zoh dan ding na thei thlang. Bibl...\nThin Sau Zetmi Nauhak Nute\nThin Sau Zetmi Nauhak Nute Veikhat cu ram pakhat ah pam a tlung. Cui khawpi sung ih nauhak hmuahhmuah cu milian pa ih inn ah sang l...\nCawhnawi Zuar Pacang Pakhat\nCawhnawi Zuar Pacang Pakhat Pacang pakhat hi cawhnawi zuar in pum a cawm. Nikhat cu cawhnawi kha zuar dingin khawsung ah a feh. A f...\nUico le Cinghnia\nUico le Cinghnia Uico cun “loram cu a tha thei bikin ka kil” tiah a pu hnenah a tiih a pu cu a parah a lungawizet, uico cu a zoh t...\nA Mawi Mi Pohpoh Hi An Tha Theh Lo\nA Mawi Mi Pohpoh Hi An Tha Theh Lo Zukneng kha a tihal zet. Tikhur pakhat ah tidai in dingin a feh. Cui tikhur cu dawlmi a si ruang...\nPathian Thu (10)\nThuanthu Nung (56)\nNa Duhmi Thulu Hawlnak\nKeimah Salai Robert LST in lungawi soper ten ka lo hmuak\nThulu Thar Pawl\nZiangmi Kan Duh Sawn?\nRualpi Tha Bik\nZiangruangah Ka Riahsia Dingih?\nNauhak Pa in Pathian A Tong\nNa Tuh Vekin Na At Ding\nLuhlul Zetmi Mee Pahnih\nDuhdawtnak Mit A Caw\nMidang ih Tuanbangnak Theihsak Aw\nKa Mit Kilkhawi Tha Aw\nPa pakhat le Kalauk\nMilian pa le Pundit\nA Zangzel Mi Kalauk\nRam Uknak Sungih Tlangak\nO le Aw Thu\nMinute Panga Sung Caan\nNu Hrangah Rose Pangpar\nNu Ih Hlan-awknak\nUpatnak Vs Tihnak\nRalring In Um Ringring AW\nA Dik Lo Mi Lungput\nKiosa le Zinghnam\nKalauk Tei Nufa\nA Pa Thawn Zanriah\nNa Rim Te Tal\nA Zual Sinsin\nHLan Ka Nuam Ee\nKa Hellram Ah\nLungawi Hna Thiam Aw\nLeitlun Ih Mifimbik\nThla Cammi Kut\nPathian Thu Kaihhngetnak (Part 3)\nPathian Thu Kaihhngetnak (Part 2)\nTi Sual/Palh Mi Ihsin Zirnak\nPathian Thu Kaihhngetnak (Part 1)\nHarvard Business School Meeting Thukam Pahra\nPipu Anmawi le Tongfim\nTong Kam Khat\nVei Khat Te\nLaica Ngan Kom Dan (Tongfang Kom Dan Ding)\nNa Sunmang Kilkhawi Tha AW\nNauhak Pa Ih Tlinlonak


Jesuh puan tham ruangih damsuaktu kum 12 sung Thi put nui` damnak hmun siding zumumnak hmun an hmusuak | Falam Online Media\nJesuh puan tham ruangih damsuaktu kum 12 sung Thi put nui` damnak hmun siding zumumnak hmun an hmusuak\nIsrael, University of Haifa ih khuahlan milai thilhlun thu zirtu (archaeologist) pawl cun zumnak thawn Jesuh puan zim tham ruangih numi pakhat a dam suak nak hmun si ding zumumnak hmun an hmusuak thu an phuang.\nKhuahlan thilhlun thu zirtu lak ih hotu Professor Adi Erlich cun, “Kan hmuhsuah mi biak-inn hlun cu Jesuh san lai ih mangbangza thilmak cangnak hmun thawn pehzomawnak a nei ding kan zum” a ti.\nAsimduh mi cu Mark 5:25 sung ih um mi kum 12 sung thi dok nu in Bawi Jesuh puan ka tham le ka dam ding timi zumnak tumzet thawn Bawi Jesuh puan zik a tham ruangah a dam ngaingai nak hmun si ding an zum thu a sim mi a si.\nBiakinn hlun hmuhsuahnak hmun cu northern Israel, Banias Nature Reserve ah a siih lunghluum vek deuh par ih cross vek hminsinnak an tuah mi cu thilmak a cang a si tiih hminsinnak hrang ih an rak tuah dah mi siding an zum.\nZorzoitu pawl cun tuhlan khal ah tuih an hmunsuah thar mi kiang ah dungthluntu Peter hmai ih Jesuh a lar awk nak siding zumumnak hmun khal an rak hmusuak dah zo.\nTu ih hmuhsuah thar mi ahcun Lungkua khal a um ih hmunhla ta titler thawn lak mi tidai thaing khur tla an hmusuak a si.\nProfessor Adi Erlich cun, “zirzoinak kan nei vivo dingih kan tawlrel ciang hnu ah hih hmun a vehvai duhtu khal lungawiten kan co hlang ding” a ti. (ISPOST)\n← Falam ah Covid 19 mina thar pakhat hmuhsuah bet a si\nFast food ei ringring tu hnakin Thingtheirah ei ṭheu tu Nau pai olsawn →\nTawlawng zuk kuat ruangah Ex-Miss Kentucky kum 2 thawng an thlak\nSiizung ih Oxygen ventilator puakkuai ah Covid 19 mina 9 an thi